Bitcoin, dogecoin, ripple, etherum today rate in gujarati. બિટકોઈન સહિત અન્ય ક્રિપ્ટોકરન્સીમાં તેજી, જાણો કેટલો ફાયદો થયો - Gujarati Oneindia\n| Published: Sunday, July 4, 2021, 12:39 [IST]\nક્રિપ્ટો કરન્સીનું બજાર આજેકાલ બહુ ચર્ચામાં છે. લોકોએ તેને અમીર બનવાનો રસ્તો સમજી લીધો હતો. પરંતુ અચાનક દુનિયાભરના કેટલાય દેશોની સરકારોની સખ્તીને પગલે બિટકોઈનથી લઈ અન્ય કેટલીય ક્રિપ્ટો કરેંસીના ભાવ એકદમ ધડામ થઈ ગયા હતા. જો કે કેટલીક ક્રિપ્ટોકરન્સનીના રેટ આજે પણ ઉપર જઈ રહ્યા છે. કેટલીક ક્રિપ્ટોકરેન્સી તો એવી છે જેના રેટ2ડોલર એટલે કે 150 રૂપિયાથી પણ ઓછા છે અને સારું રિટર્ન આપ્યું છે. ત્યારે આવો જાણીએ બિટકોઈન ક્રિપ્ટોકરેન્સી, ડૉજકોઈન, એક્સઆરપી (Ripple) અને એથેરિયમના લેટેસ્ટ રેટ.\nબિટકોઈન ક્રિપ્ટો કરેન્સનીનો રેટ હાલ 34,606 ડોલર ચાલી રહ્યો છે. જેમાં હાલ 3.07 ટકા તેજી છે. આ રેટ પર બિટકોઈન ક્રિપ્ટોકરન્સીની માર્કેટ કેપ 648.74 બિલિયન ડૉલર છે. ગત 24 કલાક દરમિયાન બિટકોઈન ક્રિપ્ટોકરેન્સીની મહત્તમ કિંમત 34,937.66 ડોલર અને ન્યૂનતમ કિંમત 33,353.91 ડોલર છે. જ્યાં સુધી રિટર્નની વાત કરવામાં આવે તો એક વર્ષમાં બિટકોઈન ક્રિપ્ટોકરેન્સીએ 18.59 ટકાનું રિટર્ન આપ્યું છે. બિટકોઈન ક્રિપ્ટોકરેન્સીની ઑલટાઈમ હાઈ કિંમત 64,829.14 ડોલર રહી છે.\nએથેરિયમ ક્રિપ્ટો કરેન્સી (Ethereum)\nએથેરિયમ ક્રિપ્ટોકરેન્સીનો હાલ ક્વાઈનડેસ્ક પર 2213.01 ડલર રેટ ચાલી રહ્યો છે. તેમાં અત્યારે 3.33 ટકાની તેજી છે. આ રેટ પર એથેરિયમ ક્રિપ્ટોકરેન્સીની માર્કેટ કેપ 257.92 બિલિયન ડોલર છે. ગત 24 કલાક દરમિયાન એથેરિયમ ક્રિપ્ટોકરેન્સીની મહત્તમ કિંમત 2237.87 ડોલર અને ન્યૂનતમ કિંમત 2114.56 ડોલરની રહી છે. જ્યાં સુધી રિટર્નની વાત કરીએ તો એક વર્ષમાં એથેરિયમ ક્રિપ્ટોકરેન્સીએ 197.56 ટકાનું રિટર્ન આપ્યું છે. એથેરિયમ ક્રિપ્ટોકરેન્સીની ઑલટાઈમ હાઈ કિંમત 4382.73 ડૉલર છે.\nએક્સઆરપી એટલે કે રીપલ (XRP or Ripple)\nએક્સઆરપી ક્રિપ્ટોકરેન્સીનો હાલ ક્વાઈનડેસ્ક પર 0.670528 ડોલર રેટ ચાલી રહ્યો છે. જેમાં હાલ 3.25 ટકાની તેજી છે. આ રેટ પર એક્સઆરપી ક્રિપ્ટોકરેન્સીની માર્કેટ કેપ 67.05 બિલિયન ડોલર છે. ગત 24 કલાક દરમિયાન એક્સઆરપી ક્રિપ્ટોકરેન્સીની મહત્તમ કિંમત 0.684452 ડોલર અને ન્યૂનતમ કિંમત 0.64866 ડોલર રહી છે. જ્યાં સુધી રિટર્નની વાત કરીએ તો ગત એક વર્ષમાં એક્સઆરપી એટલે કે રીપલે 201.81 ટકાનું રિટર્ન આપ્યું છે. એક્સઆરપી ક્રિપ્ટોકરેન્સીની ઓલટાઈમ હાઈ કિંમત 3.40 ડોલર રહી છે.\nડોઝકોઈન ક્રિપ્ટોકરેન્સીનો હોલ ક્વાઈનડેસ્ક પર 0.245095 ડોલર રેટ ચાલી રહ્યો છે. જેમાં હાલ 0.76 ટકાની તેજી છે. આ રેટ પર ડોઝકોઈ ક્રિપ્ટોકરેન્સીની માર્કેટ કેપ 31.90 બિલિયન ડોલર છે. ગત 24 કલાક દરમિયાન ડોઝકોઈ ક્રિપ્ટોકરેન્સીની અધિકતમ કિંમત 0.250286 ડોલર અને ન્યૂનતમ કિંમત 0.242141 ડોલર રહી છે. જ્યાં સુધી રિટર્નની વાત કરીએ તો ગત એક વર્ષમાં ડોઝકોઈને 5064.55 ટકાનું રિટર્ન આપ્યું છે. ડોઝકોઈન ક્રિપ્ટોકરેન્સીની ઑલટાઈમ હાઈ કિંમત 0.74096 ડોલર રહી છે.\nbitcoin business cryptocurrency બિટકોઈન બિઝનેસ\nBitcoin, dogecoin, ripple, etherum today rate in gujarati\nStory first published: Sunday, July 4, 2021, 12:39 [IST]


THIS NEWS IS SPONSORED BY –– RAHUL HONDA રન ફોર પોષણ સ્પર્ધામાં વિજેતા ખેલાડીઓને મુખ્યમંત્રીશ્રી વિજયભાઇ રૂપાણીના હસ્તે ઇનામો અપાશે. ગુજરાત રાજયના મુખ્યમંત્રી વિજયભાઇ રૂપાણી તા.૨૩ જાન્યુઆરીના રોજથી ‘ગુજરાત પોષણ અભિયાન વર્ષ ૨૦૨૦-૨૨’ નો રાજય વ્યાપી પ્રારંભ દાહોદ જિલ્લાથી કરાવવાના છે ત્યારે દાહોદ જિલ્લામાં પોષણ અભિયાનને સફળ બનાવવા માટે ગામે ગામ અને તાલુકા કક્ષાએ વિવિધ કાર્યક્રમોનું આયોજન કરવામાં આવી રહ્યું છે. પોષણ બાબતે જાગૃતતા આવે તે માટે જિલ્લાના દરેક તાલુકામાં યોજવામાં આવેલી ‘રન ફોર પોષણ’ સ્પર્ધાના ત્રણ ત્રણ વિજેતા ખેલાડીઓ વચ્ચે આજે જિલ્લા કક્ષાની સ્પર્ધા યોજાઇ હતી. આ સ્પર્ધા દાહોદRead More\nTHIS NEWS IS SPONSORED BY –– RAHUL HONDA વાજપાઈ બેન્કેબલ યોજના અંતર્ગત ૫૦ ઉદ્યોગો સાહસિકોને ૧.૫૩ કરોડથી વધુ રકમની લોનનું વિતરણ જિલ્લા ઉધોગ કેન્દ્ર, દાહોદ દ્વારા MSME કમિશનર જે. રંજીથકુમાર ગાંધીનગરની અધ્યક્ષતામાં સૂક્ષ્મ, લઘુ અને મધ્યમ ઉધોગોને પ્રોત્સાહન અને બેન્કર્સ પરિસંવાદ યોજાયો હતો. જિલ્લાના ઉધોગ સાહસિકોએ આ પરિસંવાદમાં ભાગ લઇ MSME ની વિવિધ યોજનાઓ વિશે માહિતી મેળવી હતી. કાર્યક્રમમાં શ્રી વાજપાઈ બેન્કેબલ યોજના અંતર્ગત ૫૦ ઉધોગ સાહસિકો ને ૧.૫૩ કરોડથી વધુ રકમની લોનનું વિતરણ કરવામાં આવ્યું હતું. આ પરિસંવાદનું આયોજન બ્લાઇન્ડ વેલફેર કાઉન્સીલ ખાતે કરવામાં આવ્યું હતું. કાર્યક્રમમાં સંબોધન કરતાં MSME કમિશનર જે. રંજીથકુમારે જણાવ્યુંRead More


ફૈઝી, અબુલ ફેઝ – Gujarati Vishwakosh – ગુજરાતી વિશ્વકોશ\nફૈઝી, અબુલ ફેઝ (જ. 1547, આગ્રા; અ. 1595) : પ્રસિદ્ધ ફારસી કવિ. અમીર ખુશરૂ તથા ઉર્ફી શીરાઝીની હરોળના ત્રીજા કવિ. તેઓ મુઘલ શહેનશાહ અકબરના દરબારના નવ રત્નોમાંના એક હતા. શેખ મુબારક નાગોરના બે પુત્રોમાં તેઓ જ્યેષ્ઠ હતા.\nફૈઝીએ પોતાના વિદ્વાન પિતા પાસેથી વિવિધ શાસ્ત્રોનું જ્ઞાન મેળવ્યું હતું. ટૂંક સમયમાં જ તેમણે વિદ્વાન અને કવિ તરીકેની પ્રસિદ્ધિ મેળવી. અકબરના દરબારમાં તેમનો ઉચ્ચ માન-મરતબો અને પ્રતિષ્ઠા હતાં. શહેનશાહના તેઓ અંગત મિત્ર પણ હતા. શાહી દરબારમાં શિક્ષણ અર્થે તેમની શિક્ષક તરીકે નિમણૂક થઈ હતી. 1588માં તેમને ‘રાજ-કવિ’નો ખિતાબ મળેલો.\nસાહિત્યમાં પ્રતિષ્ઠા મેળવ્યા ઉપરાંત ફૈઝીએ અનેક હોદ્દાઓ પર રહીને નામના મેળવી. 1581માં અકબરે તેમને આગ્રા, કાલ્પી અને કાલંજરના ન્યાયાધીશ તરીકે નીમ્યા હતા. દક્ષિણનાં રાજ્યોમાં અકબરના એલચી તરીકે પણ તેમણે ફરજો બજાવી હતી. પ્રખ્યાત ઇતિહાસકાર બદાયૂની પણ ફૈઝીના સહવાસમાં 40 વર્ષ રહેલા.\nફૈઝીની સાહિત્યિક રચનાઓની સંખ્યા 101ની છે. તેમના ‘દીવાને ગઝલિયાત’માં 9,000 કાવ્યપંક્તિઓનો સમાવેશ થયેલો છે. ફૈઝીએ મસ્નવી, કસીદહ, ગઝલ વગેરે બધા જ કાવ્યપ્રકારોનાં કાવ્યો લખ્યાં છે. તેમની ગઝલોમાં રહસ્યવાદનો ઘેરો રંગ ઘૂંટાયેલો છે. તેમની કવિ તરીકેની સફળતાનું રહસ્ય તેમનું વિશાળ જ્ઞાન, વિદ્વત્તા અને બહોળા અનુભવમાં રહેલું છે. તેમની કવિતામાં રૂમીનો રહસ્યવાદ, ખૈયામનું તત્વજ્ઞાન, હાફિઝનું દર્દ અને સઆદીની નૈતિકતા એકસાથે જોવા મળે છે.\nફૈઝી ફારસી ઉપરાંત અરબી અને સંસ્કૃત ભાષાના વિદ્વાન હતા. પોતાના યુગમાં તે ધર્મશાસ્ત્ર, ઇતિહાસ, ભાષાશાસ્ત્ર, વૈદક અને તત્વજ્ઞાન જેવાં શાસ્ત્રોમાં નિપુણ હતા. તેમની પ્રસિદ્ધ અને મુખ્ય કૃતિઓ પૈકી મસ્નવીઓમાં ‘મરકઝે અદવાર’, ‘સુલયમાન વ બીલકીશ’, ‘નલ-દમન’, ‘હફત કિશ્વર’ અને ‘અકબરનામા’ છે. આ પાંચ કાવ્યો ‘ખમ્સહ’ નામે ઓળખાય છે. આ કાવ્યોની રચનાની શરૂઆત 1585માં થયેલી; પરંતુ તે બધાં જ તેઓ પૂર્ણ કરી શક્યા નહિ. ‘નલ-દમન’ (નળ-દમયંતી) અને ‘મરકઝે અદવાર’ પૂર્ણ સ્વરૂપે મળે છે. કાવ્ય અને તત્વજ્ઞાનના કેટલાક સંસ્કૃત ગ્રંથોનું તેમણે ફારસીમાં ભાષાંતર કર્યું છે; તેમાં મહાભારતનો ફારસી અનુવાદ નોંધપાત્ર છે. ભાસ્કરાચાર્યના બીજગણિત અને ‘લીલાવતી’ને તેમણે ફારસી રૂપ આપ્યું. કુરાને શરીફ પર ‘સવાતિલ્-ઉલ-ઇલ્હામ’ નામે ભાષ્ય-પુસ્તકમાં તેમણે નુક્તા(બિંદુ) રહિત શબ્દોનો ઉપયોગ કર્યો છે; જે તેમની અસાધારણ બુદ્ધિ અને કલ્પનાશક્તિનો પરિચય આપે છે.\nPersian literature ઈસ્માઈલ કરેડિયા ફારસી સાહિત્ય ફૈઝી અબુલ ફેઝ\n← ફૈઝાબાદ (2)


Gujarat Post | કૌભાંડી મેહુલ ચોકસીની જુઓ દુર્દશા, ડોમિનિકા પોલીસની કસ્ટડીની પહેલી તસ્વીર આવી સામે\nFri,18 June 2021,2:39 am\nકૌભાંડી મેહુલ ચોકસીની જુઓ દુર્દશા, ડોમિનિકા પોલીસની કસ્ટડીની પહેલી તસ્વીર આવી સામે\nકસ્ટડીમાં કેદ મેહુલ ચોકસીના હાથો પર ઈજાના નિશાન, તેની આંખો દેખાઇ રહી છે લાલ\nનવી દિલ્હીઃ પંજાબ નેશનલ બેંકનું હજારો કરોડનું ફુલેકું ફેરવીને ફરાર થઇ ગયેલો હીરા વેપારી મેહુલ ચોક્સી અત્યારે ડોમિનિકાની પોલીસની કસ્ટડીમાં છે, આરોપી અને ભાગેડું હીરા વેપારી મેહુલ ચોકસીની પહેલી જ એવી તસ્વીર સામે આવી છે જેમાં તે પોલીસ કસ્ટડીમાં છે. ચોક્સીનું શરીર ઉતરી ગયું છે, તેની આંખ પર સોજા છે તેના હાથ પર ઇજાના નિશાન પણ છે. તસવીરોમાં દેખાતો મેહુલ ચોકસી જેલના સળિયા પાછળ છે.\nમેહુલ ચોકસી 23 મેની સાંજે પાંચ વાગ્યે અચાનક પોતાના નિવાસસ્થાનથી કારમાં બેસીને ફરાર થઇ ગયો હતો પરંતુ થોડા સમય બાદ તેની કાર ત્યાં આસપાસ મળી આવી હતી. ત્યારબાદ તેના પરિજનો અને મેહુલ ચોકસીના ભારતમાં સ્થિત વકીલ વિજય અગ્રવાલ દ્વારા મીડિયા સહિત અન્ય એજન્સીઓને જણાવાયું હતુ કે તે એન્ટીગુઆથી ગુમ થઈ ગયો છે, જેથી તેઓ પરેશાન છે. આ ઘટના બાદ રોયલ પોલીસ ફોર્સે તેની શોધખોળ શરુ કરી હતી અને તે પકડાઇ ગયો છે.\nચોક્સીએ પંજાબ નેશનલ બેન્ક સાથે રૂપિયા 13,500 કરોડની લોન છેતરપિંડી કરીને મોટું કૌભાંડ કર્યું છે. જે રકમ બેંક ખાતામાં નાખવામાં આવી હતી તેમાં ટોચ પર નીરવ મોદી અને મેહુલ ચોક્સીની કંપની ગીતાંજલી જેમ્સ લિમિટેડ છે. ચોકસીની વિરુદ્ધ ઇન્ટરપોલે રેડ કોર્નર નોટિસ જાહેર કરેલી છે. ભારતથી ફરાર હીરા કારોબારી મેહુલ ચોકસી એન્ટિગુઆના જોલી હાર્બર વિસ્તારમાં રહે છે. ત્યાર બાદથી ઇડી સહિતની ભારતની તપાસ એજન્સીઓ તેને પરત લાવવામાં લાગી છે.


64,000 parents sue Tiktok for Rs 12,000 crore, alleging Chinese app endangers children, steals their private data | યુરોપના 64 હજાર પેરેન્ટ્સે ટિકટોક સામે 12 હજાર કરોડ રૂપિયાનો કેસ કર્યો, આરોપ- ચીની એપ બાળકોને ખતરામાં મૂકે છે, તેમનો પ્રાઈવેટ ડેટા પણ ચોરી લે છે - Divya Bhaskar\nભાસ્કર ખાસ:યુરોપના 64 હજાર પેરેન્ટ્સે ટિકટોક સામે 12 હજાર કરોડ રૂપિયાનો કેસ કર્યો, આરોપ- ચીની એપ બાળકોને ખતરામાં મૂકે છે, તેમનો પ્રાઈવેટ ડેટા પણ ચોરી લે છે\nએમ્સ્ટર્ડમ2 મહિનો પહેલા\nયુરોપનાં માતા-પિતાએ કહ્યું- એપ કાયદાનું ઉલ્લંઘન કરીને બાળકોનો ડેટા ચોરે છે\nનેધરલેન્ડ્સમાં એમ્સ્ટર્ડમની કોર્ટમાં અરજી દાખલ કરાઈ\nયુરોપના 64 હજાર પેરેન્ટ્સે ચીનની એપ ટિકટોક પર 1.4 બિલિયન યુરો (આશરે રૂ. 12,429 કરોડ)નો કેસ દાખલ કર્યો છે. ટિકટોક પર આરોપ છે કે, તેમનું કન્ટેન્ટ બેજવાબદારીભર્યું હોય છે અને તેનાથી બાળકો ખતરામાં મૂકાય છે. આ સાથે ઘણો બધો ડેટા તે ચીન પણ મોકલી દે છે. પેરેન્ટ્સે દાવો કર્યો છે કે, ચીનના એપ યુરોપિયન યુનિયનના કાયદાનું સરેઆમ ઉલ્લંઘન કરી રહ્યા છે.\nઆ મુદ્દે કામ કરતા એક સંગઠને દરેક બાળક માટે 2000 યુરો (આશરે રૂ. 1.80 લાખ)ના વળતરની માંગ કરી છે. નેધરલેન્ડ્સ સહિત અનેક યુરોપિયન દેશના 64 હજારથી વધુ માતા-પિતાનું પ્રતિનિધિત્વ કરતા સંગઠન માર્કેટ ઈન્ફોર્મેશન રિસર્ચ ફાઉન્ડેશને બુધવારે એમ્સટર્ડમની કોર્ટમાં અરજી દાખલ કરી છે. તેમાં આ સંગઠનના વકીલ ડૉવ લિંડર્સે કહ્યું કે, ટિકટોક બાળકો અને તેમના પેરેન્ટ્સની મંજૂરી વિના જરૂર કરતા વધુ ડેટા ભેગો કરે છે. તેનો ઉપયોગ વ્યક્તિગત પસંદ નાપસંદના આધારે જાહેરખબર આપવાનો હોઈ શકે છે, જે ચીન કે અમેરિકા મોકલાઈ રહ્યો છે.\nઆ સંગઠનના મતે, ખતરનાક ચેલેન્જો સ્વીકારવાના ચક્કરમાં દુનિયાભરમાં અનેક બાળકો જીવ ગુમાવી ચૂક્યા છે. ઉદાહરણ તરીકે, બ્લેકઆઉટ ચેલેન્જ થકી ટિકટોક પર મોજુદ લોકો પોતાના સાથીદારનું ગળું ત્યાં સુધી ઘોંટવાની ચેલેન્જ અપાઈ હતી, જ્યાં સુધી તે બેભાન ના થઈ જાય. લિંડર્સ કહે છે કે, આ રીતે બાળકોના ખતરનાક ખેલ કે ચેલેન્જ બાળકોને મનોવૈજ્ઞાનિક, શારીરિક નુકસાન પહોંચાડે છે. બીજી તરફ, ટિકટોક કંપનીનું કહેવું છે કે, તેઓ યુવા યુઝર્સની સુરક્ષા માટે મહેનત કરી રહ્યા છે. આ સ્માર્ટફોન એપ 13થી 15 વર્ષના બાળકોના એકાઉન્ટ્સ ખાનગી રાખે છે.\nજોકે, ટિકટોક તેના સ્થાપનાકાળથી વિવાદોમાં રહેલી એપ છે. ભારત, અમેરિકા, પાકિસ્તાન, બાંગ્લાદેશ અને ઈન્ડોનેશિયામાં તેના પર પ્રતિબંધ લગાવાઈ ચૂક્યો છે.\nઆ રીતે માતા-પિતા એક થયાં, તેમાંથી એક તૃતિયાંશ નેધરલેન્ડ્સના છે\nજુલાઈ2020માં માર્કેટ ઈન્ફોર્મેશન રિસર્ચની શરૂઆત થઈ હતી. ત્યારથી તેઓ સમગ્ર યુરોપમાં 64 હજાર કેસ ભેગા કરી ચૂક્યા છે. તેમાંથી એક તૃતિયાંશ એકલા નેધરલેન્ડ્સના છે. આ સંગઠન દરેક માતા-પિતાને 17.50 યુરો એટલે કે આશરે દોઢ હજાર રૂપિયા લે છે. આ સંગઠનનો દાવો છે કે, અમે 10 લાખ બાળકો તરફથી કેસ લડીએ છીએ. તેના વકીલ લિંડર્સ કહે છે કે, તમે આ કેસને બીજા એવા અનેક કેસ સાથે જોડીને જોઈ શકો છો. જેમકે, અરગેન્ડા કેસ, જેમાં ક્લાઈમેટ ચેન્જ વિરુદ્ધ નેધરલેન્ડ્સના દરેક વ્યક્તિ તરફથી દાવો કરાયો હતો. અમારો કેસ એ તમામ બાળકો માટે છે, જે ટિકટોકનો ઉપયોગ કરે છે.


થોડા દિવસ પહેલા સાંસદ નુસરત જહાં ટ્રોલ થઈ હતી ત્યારે હવે આ કારણને લીધે ફરી આવી ચર્ચામાં – Tv9 Gujarati #1 News Channel\nMay 31, 2019 TV9 Webdesk9Latest, National 0\nલોકસભા ચૂંટણીમાં 78 મહિલા સાંસદ જીતીને સંસદ પહોંચી છે. તેમાં એક અભિનેત્રીથી સાસંદ બનેલી નુસરત જહાં પશ્ચિમ બંગાળની બશીરહાટ લોકસભા સીટથી જીત મેળવી છે. આ પહેલા નુસરત જહાં કપડાને લીધે ટ્રોલ થઈ હતી. હવે ખબર આવી રહી છે કે નુસરત જહાં થોડા સમયમાં જ લગ્ન કરવા જઈ રહી છે.\nREAD ગૃહમંત્રી રાજનાથ સિંહે બંગાળમાં બધી જ સીટો જીતવાનો દાવો કરતા કહ્યું કે ભાજપની લહેરથી તણાવમાં છે મમતા બેનર્જી\nનુસરત જહાં કોલકત્તાના બિઝનેસમેન નિખિલ જૈનની સાથે લગ્ન કરવાની છે. આ લગ્ન એક ડેસ્ટિનેશન વેડિંગ હશે, જેનું આયોજન ઈસ્તાંબુલમાં કરવામાં આવશે. આ વાતની જાણકારી નુસરત જહાંએ જાતે તેના સોશિયલ મીડિયા એકાઉન્ટ દ્વારા આપી છે.\nનુસરત જહાંએ તેના ઈન્સ્ટાગ્રામ પર એક તસવીર શેર કરી છે. આ તસવીરમાં તેને હાથમાં રિંગ પહેરેલી નજરે આવી રહી છે અને તેનો હાથ કોઈએ પકડી રાખ્યો છે. આ તસવીરના કેપ્શનમાં લખ્યું છે કે જ્યારે સચ્ચાઈ સપના કરતા સારી હોય, જીવનમાં એક-બીજાની સાથે રહીશુ.\nREAD BJP-TMC વિવાદ: પશ્ચિમ બંગાળમાં કાર્યકર્તાઓની અંતિમવિધિ રસ્તા પર કરવા જ ભાજપની માગણી\nmarryabusinessman


જ્યારે સોનમ કપૂરે એક જ વારમાં ખાઈ લીધા હતા 40 સમોસા, દંગ રહી ગયા હતા બધા\nPosted on 3:30 pm January 21, 2020 3:45 pm November 13, 2020 Author Charu ShahComments Off on શાહરુખની લાડલીએ એવી સૅલ્ફી પોસ્ટ કરી કે ઇન્ટરનેટ પર મચી ગઈ ધમાલ, ચુપચાપ જોઈ લો\nચુપચાપ જોઈ લો 10 PHOTOS\nબોલીવુડના કિંગ શાહરૃખક ખાનની લાડલી સુહાના ખાને હજુ સુધી બોલીવુડમાં ડેબ્યુ કર્યું નથી છતાં પણ તેની સોશિયલ મીડિયામાં ચર્ચા થતી રહે છે.\nસુહાના ખાનની ગણના તે સ્ટારકિડમાં થાય છે જે લાઇમલાઇટમાં રહે છે. સોશિયલ મીડિયામાં એક્ટિવ રહેનારી સુહાના ખાન ઇન્સ્ટાગ્રામ પર એક સ્ટારથી ઓછી નથી. ફેન્સ સુહાના ખાનની તસ્વીરની કાગડોળે રાહ જોતા હોય છે.\nસુહાના ખાન વધુ પડતી તેની તસ્વીરને કારણે ચર્ચામાં રહે છે. હાલમાં જ સુહાના ખાને એક તસ્વીર શેર કરી છે જેના કારણે તે ચર્ચામાં આવી છે. આ વખતે ફેન્સને તેની સેલ્ફી પસંદ આવી છે.\nઆ શેર કરેલી તસ્વીરમાં સુહાના ખાન તેનીફ્રેન્ડ સાથે સેલ્ફી પોઝ આપી રહી છે. આ તસ્વીરમાં સુહાના ફની ફેસ બનાવીને તસ્વીર ક્લિક કરાવે છે આ તસ્વીરમાં તેની જીભ બહાર નીકળી ગઈ છે.\nઆ તસ્વીરમાં સમસ્યા એ થઇ છે કે, સુહાના પોઝ આપી રહી છે કે કે કોઈને ચીડવી રહી છે તે ખબર નથી પડતી. આ તસ્વીરમાં તેને સફેદ ટોપ પહેર્યું છે. હાલમાં જ સુહાના ખાન તેની ડ્રેસની કિંમતને લઈને ચર્ચામાં આવી હતી. સુહાના ખાને ન્યુયર પરીમાં તે હોટ ડ્રેસ પહેર્યો હતો તેની કિંમત લગભગ 3.5 લાખ હતી.\nજણાવી દઈએ કે, સુહાના ખાન આ પહેલા પણ તેની તસ્વીરને લઈને ચર્ચામાં આવી છે. ઘણી વાર સુહાનાખાને તેની તસ્વીરને લઈને ટ્રોલ પણ કરવામાં આવી છે. સુહાના ખાનના ઇન્સ્ટાગ્રામ પર અઢી લાખ ફોલોઅર છે.\nસુહાના ખાને તેના પિતા શાહરુખ ખાનના પગલે 2019માં એક્ટિંગમાં ડેબ્યુ કર્યું હતું. સુહાના ખાને સિલ્વર સ્ક્રીન પર નહીં પરંતુ તેના કોલેજ પ્રોજેક્ટ ધ ગ્રેટ પાર્ટ ઓફ બ્લુમાં લીડ રોલમાં હતી. આ માટે સુહાનાની તારીફ પણ કરવામાં આવી હતી.\nઅન્ય સ્ટાર કિડ્સની જેમ શાહરુખ ખાનની દીકરી સુહાના ખાન પણ ખુબ લોકપ્રિય સ્ટાર કિડ છે. સોશિયલ મીડિયા પર તેની મોટી સંખ્યામાં ફૈન ફોલોઇંગ છે એવામાં તેના વિડીયો અને તસ્વીરો સામે આવતા જ તરત જ વાઇરલ થઇ જાય છે.સુહાના ખાન આગળનો અભ્યાસ કરવા માટે ન્યુયોર્કમાં જઈ ચુકી છે.\nન્યુયોર્ક ગયા પછી કોલેજના પહેલા જ દિવસની અમુક તસ્વીરો માં ગૌરી ખાને શેર કરી હતી. એવામાં એકવાર ફરીથી સુહાનાની તસ્વીરો અને વિડીયો સામે આવ્યા છે જેમાં તે ન્યુયોર્કમાં પોતાના નવા મિત્રો સાથે મસ્તી કરતી દેખાઈ રહી છે.સુહાના પોતાના નવા મિત્રોની સાથે એકદમ ક્લોઝ થયેલી દેખાઈ રહી છે\nઅને પુરા મસ્તીમાં તેઓની સાથે ફરી રહી છે. તસ્વીરમાં સુહાનાની ક્યૂટ સ્માઈલ પણ લોકોને ખુબ પસંદ આવી રહી છે.જણાવી દઈએ કે સુહાના ખાને આજ વર્ષે લંડનના આર્ડીગલી કોલેજથી ગ્રેજ્યુએશન પૂર્ણ કર્યું છે. સુહાનાએ ડ્રામાંમાં યોગદાન આપવા બદલ રસેલ કપથી સન્માનિત પણ કરવામાં આવી હતી.\nઆ ખાસ સરેમની માટે શાહરુખ-ગૌરી લંડન પણ ગયા હતા.સુહાના પણ અભિનયની દુનિયામાં પોતાના પિતાની જેમ નામના બનાવવા માંગે છે, તેની જાણકારી શાહરુખ ખાને ઇન્ટરવ્યૂમાં આપી હતી. શાહરૂખના ફૈન્સ પણ સુહાનાને ઓનસ્ક્રીન જોવા માટે ખુબ જતસહિત છે. સુહાનાએ એક શોર્ટ ફિલ્મ પણ શૂટ કરી છે\nજેનું નામ ‘દ ગ્રે પાર્ટ ઓફ બ્લુ’ છે.શાહરુખ ખાને સુહાના સાથેની તસ્વીર શેર કરતા લખ્યું હતું કે,”ભલે સ્કૂલનો અભ્યાસ પૂરો થઇ ગયો હોય પણ જીવનનો અભ્યાસ ક્યારેય પૂરો નહિ થાય, હંમેશા કંઈકને કંઈક શીખતું રહેવું જોઈએ”. જુઓ સુહાના ખાનનો નવા મિત્રો\nPosted on 12:53 pm July 26, 2021 1:02 pm July 26, 2021 Author Shah Jina\nમનોરંજન જગતથી વધુ એક દુખદ સમાચાર સામે આવ્યા છે. જાણિતી અભિનેત્રી જયંતીનું નિધન થઇ ગયુ છે. તેમણે 100થી પણ વધારે ફિલ્મોમાં કામ કર્યુ છે. જયંતીના દીકરા કૃષ્ણ કુમારે અભિનેત્રીના નિધનની પુષ્ટિ કરી છે. તે ઉંમર સંબંધિત અનેક સમસ્યાઓથી પરેશાન હતા અને તેમણે ઘરે ઊંઘમાં જ તેમના જીવનના અંતિમ શ્વાસ લીધા. તમને જણાવી દઇએ કે, વર્ષ More..\nસલમાન ખાનને એરપોર્ટ ઉપર રોકવા વાળા CISFના જવાનની કેવી હાલત થઇ? મળ્યું બહાદુરીનું ઇનામ\nPosted on 11:33 am August 25, 2021 11:34 am August 25, 2021 Author Niraj Patel\nબોલીવુડના દિગ્ગજ અભિનેતા સલમાન ખાન હાલ તેની “ટાઇગર-3” ફિલ્મના શૂટિંગ માટે વિદેશમાં છે, ત્યારે વિદેશ જતા પહેલા જ તે એરપોર્ટ ઉપર સ્પોટ થયો હતો. આ દરમિયાન એરપોર્ટ ઉપર ફરજ બજાવી રહેલા સીઆઈએસએફના જવાને તેને રોક્યો હતો અને તેની પાસેથી ડોક્યુમેન્ટ વેરિફિકેશન કરવામાં આવ્યું હતું. આ ઘટનાનો વીડિયો પણ સોશિયલ મીડિયામાં ખુબ જ વાયરલ થયો હતો. More..\nPosted on 3:53 pm September 9, 2021 4:17 pm September 9, 2021 Author Shah Jina\nડેનિમની અંદર બ્રા દેખાડીને રાતોરાત ફેમસ થનાર અભિનેત્રીએ એવી સાડી પહેરી કે ફેન્સ આંખો ફાડી ફાડીને જોતા રહી ગયા કોઇએ વિચાર્યુ ન હતુ કે, બિગબોસ ઓટીટીથી પહેલા સપ્તાહે જ બહાર થનારી ઉર્ફી જાવેદ ઇન્ટરનેટ પર તહેલકો મચાવશે. ઉર્ફીની ગ્લેમરસ તસવીરો અને સિઝલિંગ લુક્સ સોશિયલ મીડિયા પર રોજ વાયરલ થઇ રહ્યો છે. ઉર્ફીની સ્ટાઇલ અને તેના More..\nરિપોર્ટ: રોજ ચા પીનારા લોકો લાંબુ જીવન જીવે છે, જાણો કઈ રીતે\nઆખો દિવસ મોબાઈલમાં વ્યસ્ત રહેતી પત્નીના ફેસબુકમાં6હજાર ફોલોઅર્સ જોઈને પતિએ કરી તેની હત્યા, વાંચો સમગ્ર મામલો\n12:45 pm June 14, 2021 Shah Jina Comments Off on “તારક મહેતા કા ઉલ્ટા ચશ્મા” : આખરે પોપટલાલને મળી ગઇ તેમની હમસફર ? પ્રપોઝલની તસવીરો થઇ વાયરલ


ફ્લિપકાર્ટના ફૂડ રિટેલ બિઝનેસ અરજી ફગાવી, ફરીથી અરજી કરશે કંપની - Flipkart food retail business application rejected, the company will re-apply\nના રોજ પ્રકાશિત Mon, 01, 2020 પર 15:15 | સ્ત્રોત : Moneycontrol.com\nસરકારે ફ્લિપકાર્ટની ફુડ રિટેલ લાઇસન્સ માટેની અરજી ફગાવી કરી દીધી છે. કંપનીએ કહ્યું છે કે તે જરૂરી ફેરફારો સાથે ફરીથી અરજી કરશે. સૂત્રોના અનુસાર ડિપાર્ટમેન્ટ ફોર પ્રમોશન ઑફ ઇન્ડસ્ટ્રી અનેડ ઇન્ટર્નલ ટ્રેડ (DPIT)એ ગયા સપ્તાહ પહેલા એક પત્ર મોકલ્યો હતો જેમાં જણાવ્યું હતું કે તેની અરજી નામંજૂર કરવામાં આવી છે. CNBC-TV18 ના અનુસાર, DPIITના એક સૂત્રોએ જણાવ્યું હતું કે FDIની હાજરીમાં ગાઇડલાઇન્સમાં ફ્લિપકાર્ટની અરજી ફિટ ન હતી.\nફ્લિપકાર્ટે આ વર્ષની શરૂઆતમાં ફૂડ રિટેલ લાઇસન્સ માટે અરજી કરી હતી. એના પહેલા કંપનીએ ગયા વર્ષના અંતમાં ફુડ રિટેલ બિઝનેસ માટે ફ્લિપકાર્ટ ફાર્મર માર્ટ નામથી એક અલગ કંપની બનાવી હતી. રિપોર્ટના અનુસાર, કંપની તેના ફૂડ રિટેલ બિઝનેસમાં 2500 કરોડ રૂપિયાનું રોકાણ કરવા જઈ રહી છે.\nકંપનીના આ કારોબાર અંગે ફ્લિપકાર્ટના પ્રવક્તાએ કહ્યુ છે કે, ફ્લિપકાર્ટમાં અમે ટેકનોલોજી અને ઇનોવેશન પરના આધારે બજારના સ્થળ પર આધાર રાખીએ છીએ. આનાથી દેશના ખેડુતોનું મૂલ્યમાં વધારો થશે અને વેલ્યુ ચેન મજબૂત થશે અને પારદર્શિતા વધશે.\nપ્રવક્તાએ કહ્યું કે અમે ડિપાર્ટમેન્ટની પ્રતિક્રિયાને ધ્યાનમાં રાખીને જરૂરી ફેરફારો કરીશું અને ફરીથી અરજી કરીશું. ફ્લિપકાર્ટના હરીફ કંપની એમેઝોનને 2017 માં જ ફૂડ રિટેલ માટેનું લાઇસન્સ મળ્યું હતું. તે સમયે સરકારે ફૂડ રિટેલમાં 100 ટકા FDIને મંજૂરી આપી હતી, જેનો લાભ લઇને એમેઝોને લાઇસન્સ મેળવી લીધો હતો.


ગુરુવાર, 14 માર્ચ 2019 (13:44 IST)\nબૉલીવુડના સુપરસ્ટાર ખાન એટલે કે આમિર ખાન 14 માર્ચ તેમનો 54મો બર્થડે સેલિબ્રેટ કરશે. ફિલ્મ "કયામત સે કયામત તક" થી એક્ટર રીતે તેમના ફિલ્મી કરિયરની શરૂઆત કરતા આમિર ખાનના ફેંસની લિસ્ટ ખૂબ લાંવબી છે. હવે આમિરનો જન્મદિવસ છે તો તેમની પહેલી ફિલ્મ જેમાં તેને લીડ એક્ટરનો કામ કર્યું\nહતું તેની વાત ન હોય એવું કેવી રીતે બની શકે છે. આમિર ખાન અને જૂહી ચાવલા 1988માં આવી ફિલ્મ "કયામત સે કયામત તક" તો તમને યાદ જ હશે. આ તે ફિલ્મ હતી જેના રિલીજ પછી આમિર રાતેરાત સ્ટાર બની ગયા હતા. આમિરની આ પહેલી સુપરહિટ ફિલ્મ હતી. 80ના દશકમાં જૂહીએ આમિરને કિસ કરવું દર્શકોને પસંદ આવ્યું હતુ. જ્યારબાદ આમિર અને જૂહીની જોડી પસંદ કરાવવા લાગી. "કયામત સે કયામત તક" આમિર ખાનની બીજી અને જૂહીની ત્રીજી ફિલ્મ હતી.\nફિલ્મનો એક સીન લોકોના મગજમાં વસી ગયું હતું. આવુ જ સીન હતું આમિર અને જૂહીના કિસનો પણ શું તમે જાણો છો બન્નેના વચ્ચે કિસનો આ સીન કરવું ખૂબ મુશ્કેલ હતું. સ્ક્રિપ્ટની ડિમાંડના મુજબ ફિલ્મના ગીત "અકેલે હૈ તો ક્યા ગમ હૈ" ની શૂટિંગના સમયે જૂહી ચાલવાએ આમિરને ગાળ અને માથા પર કિસ કરવું હતું પણ જૂહીએ આમિરને કિસ કરવાથી ના પાડી દીધી હતી.\nજૂહીના ના પાડ્તા ફિલ્મના ડાયરેક્ટર મંસૂર ખાનએ શૂટિંગ આશરે 10 મિનિટ માટે રોકી દીધી હતી. થોડીવાર પછી જૂહીને સમજ આવ્યું કે આ સ્ક્રિપ્ટની ડિમાંડ છે ત્યારે જઈને જૂહીએ આમિરને કિસ કરવાની હા પાડી. જ્યારબાદ ફિલ્મની શૂટિંગ શરૂ કરાઈ. આ એક રોમાંટિક ફિલ્મ હતી. તેના ગીત પણ ખૂબ પસંદ કરાવ્યા. ફિલ્મની રીલીજ પછી થી જ આમિર અને જૂહીની જોડી પસંદ કરાઈ. ફિલ્મમાં જૂહી અને આમિરના ઘના રોમાંટિક સીંસ હતા.\nફિલ્મનો એક બનાવ જણાવે છે કે 80ના દશકમાં પ્રચારઆ એટલા સાધન નહી હતા. તેથી "કયામત સે કયામત તક"ની રિલીજના સમયે ફિલ્મ કળાકાર આમિર ખાન અને જૂહી ચાવલા પોતે ફિલ્મના પોસ્ટર ઑટો અને રિક્શાવાળને વહેચયા હતા અને આ પોસ્ટરને રિક્શાના પાછળ ચોંટાડવાના અનુરોધ કર્યું હતુ. સાચે આ\nપ્રચારનો ફિલ્મને ખૂબ ફાયદો થયું હતું અને ફિલ્મ રેકાર્ડરતોડ કમાણી કરવામાં સફળ રહી હતી.\nજૂહીથી લગ્ન કરવા ઈચ્છતા હતા સલમાન\nઆ એક્ટ્રેસના ન્યૂડ સીન પછી થિયેટર થઈ જતા હતા ખાલી, અંડરવર્લ્ડએ ધમકાવ્યું તો મૂકી દીધી ઈંડસ્ટ્રી\nફિલ્મોમાં નિર્વસ્ત્ર થઈ ગઈ છે આ 12 બૉલીવુડ એકટ્રેસ, પૂનમ પાંડે તો બાળકોને પણ નહી મૂકયું\nઆગળનો લેખ ચૂંટણી પહેલા પીએમ મોદીએ આલિયા, રણવીર અને દીપિકાને કર્યું ટ્વીટ, બોલ્યા- આપણું ટાઈમ આવી ગયું છે


ArticleSep 17, 2019\nટાઈમ્સ નાવ ટીવી ચેનલ, યોગી અને રહસ્યવાદી એવા સદગુરુની સાથે અભિનેત્રી નંદિતા દાસ અને જાહેરાતના વિશેષજ્ઞ એવા પ્રહલાદ કકકરનું ઇન્ટરવ્યૂ લે છે અને “આધ્યાત્મિકતા શું છે?” તેને સમજવાનો પ્રયત્ન કરે છે."\nસદગુરુ : આધ્યાત્મિકતા કોઈ ખાસ અભ્યાસ નથી. તે જીવવાની એક ચોક્કસ રીત છે. ત્યાં પહોચવા માટે, ઘણી બધી વસ્તુઓ કરવી પડે છે. આ તમારા ઘરના બગીચા જેવું છે. જો છોડ, માટી, સૂર્યપ્રકાશ અથવા છોડના બીજ અમુક રીતે હશે, તો તે ફૂલો આપશે નહીં, તમારે કંઈક કરવું પડશે. તમારે તે બાબતોનું ધ્યાન રાખવું પડશે. તેથી જો તમે તમારા શરીર, મન, ભાવનાઓ અને શક્તિઓને ચોક્કસ સ્તરની પરિપક્વતા માટે કેળવશો, તો તમારી અંદર કંઈક બીજું જ ખીલી ઊઠે છે - તે જ આધ્યાત્મિકતા છે. જ્યારે તમારી તર્કસંગતતા અપરિપક્વ છે, ત્યારે તે બધી બાબતો પર શંકા કરે છે. જ્યારે તમારી તર્કસંગતતા પરિપક્વ થાય છે, ત્યારે તે બધું એકદમ અલગ પ્રકાશમાં જુએ છે.\nજ્યારે પણ કોઈ મનુષ્ય પોતાના કરતા કંઈક મોટું અનુભવે છે ત્યારે "આ ભગવાન છે” તે જોવાની આ પરંપરાગત રીત છે. ભગવાનનો આખો વિચાર ફક્ત તે જ છે - તમારાથી મોટુ, કંઈપણ. તે માનવી કે અનુભવ કે પ્રકૃતિનું કોઈ પાસું હોઈ શકે છે. પરંતુ શું આ આધ્યાત્મિક છે? ના, આ ફક્ત જીવન છે. જ્યારે હું "ફક્ત જીવન" કહું છું, ત્યારે હું તેને નાની વસ્તુ તરીકે બરતરફ કરવાનો પ્રયાસ કરી નથી રહ્યો. તે મહાન વસ્તુ છે. ફક્ત ત્યારે જ જ્યારે જીવન તમારા માટે એક જબરજસ્ત, શક્તિશાળી, આનંદકારક અનુભવ બની જાય, ત્યારે તમે જાણવા માંગો છો કે આ કોણ બનાવી શકે.\nજો તમે પ્રક્રિયા અથવા સર્જનના સ્ત્રોતને જાણવા માંગતા હો, તો તમારા માટે સર્જનનો સૌથી ઘનિષ્ઠ ભાગ તમારું પોતાનું શરીર છે, શું નથી? અહીં એક સર્જનહાર બંધક છે, તમારી અંદર ફસાયો છે. તમારે તેને અહીં ચૂકી જવો જોઈએ નહીં. જો તમે તેને અહીં ચૂકી ન જાઓ, જો તમને તમારી અંદરના સર્જનનો સ્ત્રોત ખબર હોય, તો તમે આધ્યાત્મિક છો.\nશું ભગવાનમાં વિશ્વાસ તમને આધ્યાત્મિક બનાવે છે?\nએક નાસ્તિક આધ્યાત્મિક ના હોઈ શકે. પરંતુ તમારે સમજી લેવું જોઈએ કે એક આસ્તિક પણ આધ્યાત્મિક ન હોઈ શકે. કારણ કે નાસ્તિક અને આસ્તિક અલગ નથી. એક માને છે કે ભગવાન છે, બીજો માને છે કે ભગવાન નથી. તે બંને એવી કોઈ વાત પર વિશ્વાસ કરી રહ્યા છે જે તેમને ખબર નથી. તમારી સમસ્યા એ છે કે તમે એટલા નિષ્ઠાવાન નથી કે તમે સ્વીકારી શકો કે તમને ખબર નથી. તેથી આસ્તિક અને નાસ્તિક અલગ નથી. તેઓ એ જ લોકો છે જે જુદા હોવાનો અભિપ્રાય મૂકે છે. આધ્યાત્મિક સાધક ન તો આસ્તિક છે અને ના તો નાસ્તિક. તેને ખબર પડી ગઈ છે કે તે જાણતો નથી, તેથી તે શોધી રહ્યો છે.\nજે ક્ષણે તમે કંઈક માનો છો, તમે બાકીની બધી બાબતોમાં અંધ બની જાઓ છો. જે પ્રમાણે બતાવવામાં આવે છે તે પ્રમાણે પૃથ્વી પરનો આખો સંઘર્ષ સારા અને અનિષ્ટ વચ્ચે નથી. તે હંમેશાં એક માણસની માન્યતા વિરુદ્ધ બીજા માણસની માન્યતા હોય છે. માન્યતાની જરૂરિયાત આધ્યાત્મિક કરતાં વધુ માનસિક છે. તમે કોઈ વસ્તુ સાથે વળગી રહેવા માંગો છો, તમને સલામતી અનુભવવી છે, તમે એવું અનુભવવા માંગો છો કે તમે આ બધું જાણે છે. તે ખૂબ જ અપરિપક્વ મનથી આવી રહ્યું છે. જો તમને આ અસ્તિત્વ વિશે કંઈપણ ખબર ન હોય તો સમસ્યા શું છે. તમે ખરેખર કંઈપણ જાણતા નથી. તે સુંદર છે! અને તમે જૂવો કે પોતાને કેવી રીતે સુંદર અને આનંદકારક બનાવી શકો, જે તમારા હાથમાં છે.\nઆધ્યાત્મિક અનુભવ શું છે?\nસમુદ્રમાં અથવા પર્વત પર જવું અને કોઈ અનુભવ મેળવવો સુંદર હોઈ શકે છે, તમારે તે જ રીતે વિશ્વનો આનંદ માણવો જ જોઇએ, પરંતુ તમારે સમજી લેવું જોઈએ, સમુદ્રમાં રહેલી માછલીઓ તેને આધ્યાત્મિક અનુભવ નથી માનતી, ન તો પર્વતની બકરીઓને લાગે છે કે પર્વત એ એક આધ્યાત્મિક અનુભવ છે કારણ કે તેઓ ત્યાં હંમેશાં છે. જો તમે તેમને શહેરમાં લાવો છો, તો તેઓ વિચારી શકે છે કે તે એક આધ્યાત્મિક અનુભવ કરી રહ્યા છે. તે તમારી અંદરના અવરોધને તોડવાનું છે - તમારી અંદર કંઈક તૂટી ગયું છે. તમે એક શેલમાં (કોટલામાં) હતા. આ તૂટી ગયું અને એક મોટું શેલ બન્યું. હું જે કહું છું તે છે, જો તમને મોટા શેલની ટેવ પડી જાય છે, તો તે પાછલા જેવું જ લાગે છે.\nતેથી જો તમે અનંત બનવા માંગતા હો અને તમે તેનો ભૌતિકતા દ્વારા પ્રયાણ કરવાનો પ્રયાસ કરી રહ્યાં છો, તો તમે અનિવાર્યપણે હપતાથી અનંત તરફ જવાનો પ્રયાસ કરી રહ્યાં છો. શું તમે 1, 2, 3, 4,5એમ ગણતરી કરતાં એક દિવસમાં અનંતમાં પહોંચી શકો છો? તમે ફક્ત અનંત ગણતરી બનશો. તે રસ્તો નથી. શારીરિક માધ્યમ દ્વારા, તમે ક્યારેય અનંત પ્રકૃતિ તરફ પહોંચી શકતા નથી. દરેક મનુષ્ય અનંત બનવાનો પ્રયત્ન કરે છે. જો તમે તેને જે ઇચ્છો તે આપો, તો ત્રણ દિવસ સુધી તે ઠીક છે. ચોથા દિવસે તે કંઈક બીજું શોધશે. કોઈક તેને લોભ તરીકે ઉલ્લેખી શકે છે, પરંતુ હું ફક્ત કહું છું કે આ જીવન પ્રક્રિયાને ખોટી દિશામાં લઈ જનારી છે. જો તમે અનંત પ્રકૃતિને જાણવા માંગતા હો, તો તમારે અનુભવ કરવો જ જોઇએ, તમારે કંઈક એવું સમજવું આવશ્યક છે કે જે શારીરિક બહારનું નથી. જ્યારે તમે સમુદ્રમાં કૂદકો લગાવ્યો હોય ત્યારે તમે કોઈ વસ્તુને સ્પર્શ્યું હશે, જ્યારે તમે કોઈ પર્વત જોયો હશે, જ્યારે તમે કોઈ ગીત ગાયા હતા, જ્યારે તમે નાચ્યા હતા, જ્યારે તમે તમારી આંખો બંધ કરી હતી, ત્યારે તે ઘણી બધી રીતે તે વ્યક્તિને થઈ શકે છે. તમે તેને સ્પર્શ કર્યો, પરંતુ હવે પ્રશ્ન ટકાઈ રાખવાનો છે.\nએક સરળ પ્રેક્ટિસ\nએક વસ્તુ એ છે કે, અમે તમને ખૂબ સરળ વસ્તુ પર મૂકી શકીએ છીએ, જે વ્યક્તિલક્ષી છે. કોઈ પણ વ્યક્તિલક્ષી તકનીક તમને અસમર્થ વાતાવરણમાં શીખવી શકાતી નથી. તેથી જો તમે તમારી જાતને ખૂબ જ પ્રતિબદ્ધ અને કેન્દ્રિત સમયની એક નાની જગ્યા આપવા તૈયાર હો, તો અમે તમને એક સરળ અભ્યાસ પર મૂકી શકીએ છીએ, જ્યાં ફક્ત દિવસની 21 મિનિટનું (અંદરની ઇજનેરી) રોકાણ કરવાથી તમે તમારા દિવસની શરૂઆત ખૂબ જ અસાધારણ રીતે કરી શકો છો. તમારી અંદર એક ખૂબ જ શક્તિશાળી અનુભવ અનુભવ જે તમને દિવસભર શાંતિપૂર્ણ અને આનંદકારક રાખે છે.\nતે સિવાય, તેને ટકાવી રાખવા માટે, દરેક માનવીએ એક સરળ વસ્તુ કરવાની છે, તમારી સામિલતાની સમજને અસ્પષ્ટ બનાવો. જો તમે કોઈ વ્યક્તિ, ઝાડ અથવા વાદળને જુઓ તો તમે પણ એટલા જ સામેલ છો. તમે તમારા પોતાના શરીર અને શ્વાસ સાથે સમાન રીતે સામેલ છો. જો તમને કોઈ ભેદભાવ ન હોય કે જે-તે સારું છે, અને તમે જીવનના દરેક પાસા સાથે સમાન રીતે સામેલ છો, તો તમે સતત આધ્યાત્મિક રહેશો. કોઈએ તમને અધ્યાત્મ એટલે શું તે શીખવવાની જરૂર નથી.\nસંપાદકની નોંધ: સદ્ગુરુ ઇશા ક્રિયા ઓફર કરે છે, એક નિ:શુલ્ક, ઓનલાઇન માર્ગદર્શિત ધ્યાન, જે આરોગ્ય અને સુખાકારી લાવવામાં મદદ કરે છે. આ સરળ છતાં અસરકારક 12 મિનિટની પ્રક્રિયાનો દૈનિક અભ્યાસ કોઈના જીવનમાં પરિવર્તન લાવી શકે છે.


દરેક વ્યક્તિ ખરીદી શકે તેવા 5G સ્માર્ટફોનની ડેટ થઈ ફાઈનલ, હવાઈનાં એક્ઝ્યુક્ટિવે કર્યો ખુલાસો - GSTV\nHome » News » દરેક વ્યક્તિ ખરીદી શકે તેવા 5G સ્માર્ટફોનની ડેટ થઈ ફાઈનલ, હવાઈનાં એક્ઝ્યુક્ટિવે કર્યો ખુલાસો\nદરેક વ્યક્તિ ખરીદી શકે તેવા 5G સ્માર્ટફોનની ડેટ થઈ ફાઈનલ, હવાઈનાં એક્ઝ્યુક્ટિવે કર્યો ખુલાસો\nગયા મહિને સાઉથ કોરિયા 5G નેટવર્ક વાળો પ્રથમ દેશ બન્યો હતો. ત્યારબાદ સ્વિઝર્લેન્ડમાં પણ આ સર્વિસ શરુ કરવામાં આવી હતી. આ દરમિયાન ત્રણ 5G સ્માર્ટફોન પણ લોન્ચ કરવામાં આવ્યા હતા. આ દરેક સ્માર્ટફોનની કિંમત વધુ છે ત્યારે સવાલ ઉત્પન્ન થાય છે કે મીડ રેન્જ 5G સ્માર્ટફોન ક્યારે લોન્ચ થશે. જેનો જવાબ આપતા હવાઈનાં એક્ઝ્યુક્ટિવ યેંગ ચાઓબીને જણવ્યું હતું કે તેઓ આગામી વર્ષ સુધી અફોર્ડેબલ 5G સ્માર્ટફોન લોન્ચ કરી શકે છે.\nએન્ગ ચાઓબીને કહ્યું હતું કે પ્રથમ 4G સ્માર્ટફોનને બજાર સુધી પહોંચતા ત્રણ વર્ષ લાગ્યા હતા. જો કે પ્રથમ 5G ફોનને માર્કેટ સુધી આવવામાં ફક્ત એક વર્ષ જ લાગ્યું. તેમનું માનવું છે કે આગામી વર્ષના અંત સુધી 5G સ્માર્ટફોન આવી શકે છે. ભારતીય બજારોમાં 2021 સુધી એન્ટ્રી લેવલના 5G સ્માર્ટફોન લોન્ચ થઇ જશે. હાલના સમયમાં Xiaomi Mi Mix3સૌથી સસ્તો 5G સ્માર્ટફોન છે.\nEricsson ConsumerLab ના રિપોર્ટ અનુસાર મહત્તમ સ્માર્ટફોન યુઝર્સ 5G સર્વિસ માટે 20% પ્રીમિયમ ભરવા માટે તૈયાર છે. જ્યારે અમુક યુઝર્સ 32% સુધી પેમેન્ટ કરવા તૈયાર છે. 5G ડિવાઇસ પર 2025 સુધી ડેટાનો વપરાશ 200GB પ્રતિમાસ સુધી પહોંચી શકે છે.\nઆ અગાઉ સમાચાર આવ્યા હતા કે ભારતમાં 5Gનાં ટ્રાયલ રનમાં વિક્ષેપ પડ્યો હતો કેમ કે દુરસંચાર વિભાગની વાયરલેસ પ્લાનિંગ અને કો ઓર્ડિનેશન વિંગ આ માટે કંપનીઓને 90 દિવસથી વધુ સમય માટે સ્પેક્ટ્રમ આપવાનો ઇન્કાર કરી રહી હતી ટેલિકોમ ઇન્ડસ્ટ્રીનુ માનવું છે કે 90 દિવસનો સમય ખુબ જ ઓછો છે. 5G ટ્રાયલ પૂરું કરવા માટે લગભગ એક વર્ષનો સમય આપવો જોઈએ.\n5Gbreaking news gujaratiGujarat samachargujarati newsgujarati news liveLatest News in Gujaratilive gujarati newsLoksabha Election 2019mobilenews in gujarationline news gujarati livetechnology\nરાહુલ, સોનિયા અને પ્રિયંકાએ મતાધિકારનો કર્યો ઉપયોગ, પ્રિયંકાએ કહ્યું, ભાજપની હાર નક્કી\n10 માંથી9કંપનીઓએ સપ્તાહ દરમ્યાન રૂ. 1.60 લાખ કરોડ ગુમાવ્યા


નવી દિલ્હીઃ અભિષેક બચ્ચન છેલ્લે અનુકાગ કશ્યપની ફિલ્મ મનમર્જિયાંમાં જોવા મળ્યો હતો. આ ફિલ્મમાં તેની સાથે તાપસી પન્નૂ અને વિકી કૌશલ પણ હતા. બધાએ પોતાના અભિનયથી દિલ જીતી લીધું હતું. તો અભિષેક બચ્ચન ફિલ્મ 'ધ બિગ બુલ'માં જોવા મળશે. તેણે સોશિયલ મીડિયા પર પોતાની ફિલ્મનું પોસ્ટર શેર કર્યું છે. આ સાથે ફિલ્મની રિલીઝ ડેટ સામે આવી ચુકી છે. મહત્વનું છે કે આ ફિલ્મ સિવાય અભિનેતાની પાસે ઘણા પ્રોજેક્ટ્સ છે.\nઅભિષેકે ટ્વીટર પર શેર કર્યું પોસ્ટર\nઅભિષેક બચ્ચને ગુરૂવારે પોતાના ટ્વીટર હેન્ડલ પર પોતાની ફિલ્મ 'ધ બિગ બુલ'નું પોસ્ટર શેર કર્યું છે. પોસ્ટરમાં ઉલ્લેખ છે કે ફિલ્મ 23 ઓક્ટોબરે રિલીઝ થશે. પોસ્ટરમાં અભિષેક બચ્ચન બ્લેક પેન્ટશૂટમાં જોવા મળી રહ્યો છે. તેણે ચશ્મા પહેર્યાં છે અને મૂછો પણ રાખી છે. તેના લૂકને જોઈને લાગી રહ્યું છે કે તે ફિલ્મમાં બિઝનેસમેનનો રોલ પ્લે કરશે. ફિલ્મ 1990થી 2000 વચ્ચે થયેલી સત્ય ઘટનાઓ અને ભારતના નાણાકીય ક્ષેત્રમાં થયેલા ફેરફાર પર આધારિત છે. 'ધ બિગ બુલ' સ્ટોક બ્રોકર હર્ષદ મેહતાની જિંદગી પર આધારિત હશે. હર્ષદ મેહતાની નાણાકીય કૌભાંડને કારણે ધરપકડ કરવામાં આવી હતી.\nપહેલા પણ આવી ચુક્યું છે એક પોસ્ટર\nફિલ્મ 'ધ બિગ બુલ'માં અભિષેક સિવાય ઇલિયાના ડીક્રૂઝ, નિકિતા દત્તા અને સોહમ શાહ પણ મુખ્ય ભૂમિકામાં હશે. તો ફિલ્મનું પ્રથમ પોસ્ટર પાછલા મહિને જાન્યુઆરીની શરૂઆતમાં આવ્યું હતું. પોસ્ટરમાં અભિષેકના ચહેરા પર અંધારૂ દેખાઈ રહ્યું છે. સાથે પોતાની આંગળીઓમાં ઘણી વીંટી પહેરીને જોવા મળી રહ્યો છે અને હોઠ પર આંગળી રાખી છે.\nકુકી ગુલાટી કરી રહ્યાં છે દિગ્દર્શન\nફિલ્મને અજય દેવગન અને આનંદ પંડિત પ્રોડ્યૂસ કરી રહ્યાં છે. તેનું ડાયરેક્શન કુકી ગુલાવી કરી રહ્યાં છે. તમને જણાવી દઈએ કે આ ફિલ્મ સિવાય અભિષેક બચ્ચન ફિલ્મ 'લૂડો' અને ફિલ્મ 'બોબ બિસ્વાસ'માં જોવા મળશે.


સરકારના મહેસૂલ વિભાગમાં સુધારા થયાં છે પણ શહેરી વિકાસમાં હજી ભ્રષ્ટાચાર અડીખમ\nઅન્નદાતા ખેડૂત ભેળસેળ કરતો નથી પરંતુ વેપારીઓ ઉંચા દામ માટે હિન કક્ષાએ જતા હોય છે : ગુજરાતી અને હિન્દીનું કોકટેલ : ગુજરાતના રાજનેતાઓને : હિન્દી મિડીયમના કલાસ કરાવવા જોઇએ : દેશના પ્રાઇમ મિનિસ્ટર કોઇ ભૂલ કરે તો દેશનો નાનામાં નાનો વ્યકિત પણ તેમની ટીકા કરી શકે છે\nગુજરાત સરકારની દાનત છે કે તમામ વિભાગોમાંથી ભ્રષ્ટાચારનું નિર્મૂલન થાય પરંતુ કેટલાક ભ્રષ્ટ અધિકારીઓ હજી તેમની પ્રેકિટસ છોડી શકતા નથી પરિણામે આખો વિભાગ બદનામ થાય છે. સામાન્ય રીતે વિભાગના નીચેના સ્તરે અને જિલ્લા વહીવટી તંત્રમાં રૂપિયા આપ્યા વિના કામ થતું નથી. વિઝિલન્સ કમિસનમાં આવતી મોટાભાગની ફરિયાદો શહેરી વિકાસ, મહેસૂલ અને ગૃહ વિભાગની આવતી હોય છે, એટલે કે આ ત્રણ વિભાગો એવાં છે કે જયાં સૌથી વધુ કરપ્શન જોવા મળે છે. રાજય સરકારે મહેસૂલ વિભાગમાં તમામ સેવાઓ ઓનલાઇન કરીને ભ્રષ્ટાચારને નિયંત્રણમાં લેવાના અનેક પ્રયાસ કર્યા છે પરિણામે આ વિભાગનું કરપ્શન લેવલ ઘટી ગયું છે પરંતુ આવા સુધારા શહેરી વિકાસ વિભાગમાં થયાં નથી તેથી આ વિભાગમાં કરપ્શન તેની ચરમસીમાએ પહોંચ્યું છે. ગાંધીનગર જેવા નાના શહેરમાં આજેપણ બીયુ પરમિશન લેવા માટે નાના લોકોને રૂપિયા આપીને કામ કરાવવું પડે છે. બિલ્ડરજૂથોના એપાર્ટમેન્ટ સમૂહને બીયુ લેવાનું હોય તો તેમને મોટી રકમ ચૂકવવી પડે છે પરંતુ નાના રહેણાંકમાં એક પછી એક કવેરી કાઢીને તેમને પરેશાન કરવામાં આવે છે. રાજય સરકાર જો શહેરી વિકાસમાં પણ નાગરિકોની સુવિધા ઓનલાઇન કરે તો આ વિભાગમાં પણ કરપ્શન કન્ટ્રોલ કરી શકાય તેમ છે. ખાસ કરીને કોરોના સંક્રમણના સમયમાં દાન-દક્ષિણા આપવાની પ્રથા પડી ચૂકી છે. એક જાણીતા બિલ્ડર કહે છે કે ઓળખાણ કે ભલામણથી નહીં પણ રૂપિયા આપીને અમારે સુવિધાઓ મેળવવી પડે છે. તેઓના મતે શહેરી વિકાસ વિભાગમાં સરકાર જો વધુ તકેદારી રાખીને સુવિધાઓ ઓનલાઇન કરી આપે તો અમારે કર્મચારીઓને લાંચ આપવી પડે નહીં...\nફુડ સેફિટ દિન – કાયદા કડક છે પણ અમલમાં શૂન્ય\nફુડ સેફિટમાં ભારતનો ક્રમ વિશ્વના અન્ય દેશોની સરખામણીએ નીચલી પાયરી પર છે. આમ થવાનું મુખ્ય કારણ ફુડ આઇટમોમાં વ્યાપેલી મિલાવટ કારણભૂત છે. સમગ્ર વિશ્વ ૭જ્રાક જૂનના રોજ વિશ્વ અન્ન સુરક્ષા દિવસ મનાવે છે પરંતુ ભારતના ફુડ સેફિટના કાયદા એટલા પાંગળા છે કે વેપારીઓને કડક સજા અને દંડ થતો નથી. લોકો સલામત અને પૌષ્ટીક આહારના દામ ચૂકવે છે પરંતુ તેમને માત્ર ભેળસેળયુકત અન્ન મળે છે. ખેડૂતો ચોખા ઉગાડે છે પણ વેપારીઓ તેમાં પ્લાસ્ટીકના ચોખા ઉમેરે છે. ખેડૂત કેરી ઉગાડે છે અને કુદરતી રીતે પાકે તેની રાહ જુએ છે પરંતુ વેપારી તેમાં કાર્બાઇડ અને અન્ય ઝેરી તત્વો ઉમેરીને ઝડપથી કેરી પકવે છે. શાકભાજીમાં કેમિકલયુકત લીલો કલર નાંખવામાં આવે છે. વર્લ્ડ હેલ્થ ઓર્ગેનાઇઝેશનના મતે પ્રત્યેક ૧૦ વ્યકિતએ એક વ્યકિત દૂષિત ખોરાક અને બેકટેરિયાવાળા ખોરાકથી બિમાર થાય છે. વિશ્વની વસતીમાં આ આંકડો ૬૦ કરોડ છે. ભારતમાં ફુડ સેફિટના સ્ટાન્ડર્ડ નક્કી કરવામાં આવ્યા છે પરંતુ કરપ્શનની માત્રા એટલી વધારે છે કે ભેળસેળ કરનારા વેપારીઓને યોગ્ય નશ્યત થઇ શકતી નથી. સેફ ફુડ નાઉ ફોર અ હેલ્થી ટુમોરો... એ ફુડ સેફિટ દિનની થીમ છે. આ થીમ પ્રમાણે સરકારે ફુડ સેફિટ માટેના કડક નિયમો બનાવવાની આવશ્યકતા છે કે જેથી પ્રત્યેકને તંદુરસ્ત ફુડ આપી શકાય. ભારતના ફુડ સેફિટના નવા કાયદા પ્રમાણે ભેળસેળયુકત ખોરાકના બદલામાં જવાબદારોને ૧૦ લાખ સુધીનો દંડ અને સાત વર્ષથી આજીવન કેદની સજાની જોગવાઇ છે પરંતુ આવી સજા હજી સુધી કોઇને મળી નથી. ખેડૂત ભેળસેળ કરતો નથી પરંતુ વેપારી રૂપિયાની વધુ લાલચ માટે નીચ કક્ષાએ જાય છે એ આપણાં સમાજની કમનસીબી છે.\nમેરીગોલ્ડ ઉગાડતા ખેડૂતોને ૭૦૦ કરોડનો ફટકો\nગુજરાતમાં છેલ્લા ૧૦ વર્ષમાં ફુલોનું ઉત્પાદન અને વાવેતર બમણું થયું છે. એક હેકટરે ૯.૬૨ ટન ફુલોનું ઉત્પાદન થાય છે છતાં ખેડૂતો ધનપતિ બની શકતા નથી, કારણ કે ફુલો નાશવંત છે. યોગ્ય સમયે તેનો વપરાશ ન થાય તો તે બગડી જાય છે. રાજયના મોટાભાગના ખેડૂતો કટ ફલાવરનું વાવેતર કરતાં હોય છે, કારણ કે આ ફુલોથી તેમને યોગ્ય વળતર મળી રહી છે. ગલગોટા એટલે કે મેરીગોલ્ડના ફુલોની ૮૦ ટકા ખેતી અમદાવાદ, આણંદ, ખેડા, ભરૂચ, વલસાડ અને દાહોદમાં થાય છે પરંતુ કોરોનાના કારણે વ્યાપારમાં મંદી આવતાં ૬૦ હજાર ટન ફુલો ફેંકી દેવા પડ્યાં છે. એક વિધામાં ખેડૂતને ૬૦ હજાર રૂપિયાનું ખર્ચ થાય છે અને તેની આવક બે લાખ સુધી મળે છે. પરંતુ છેલ્લા દોઢ વર્ષમાં કોરોના સંક્રમણ અને લોકડાઉનના કારણે ૮૦ ટકા પાક ફેંકી દેવો પડ્યો છે જેના કારણે ખેડૂતોને ૭૦૦ કરોડનું નુકશાન થયું છે. કૃષિ વિભાગના અધિકારીના કહેવા પ્રમાણે રાજયમાં ફુલોના કુલ વાવેતર પૈકી ૮૦ ટકા વિસ્તારમાં મેરીગોલ્ડ ઉગાડવામાં આવે છે. ગયા વર્ષે મહામારીના કારણે ફુલબજારમાં મંદી આવતાં આ વર્ષે ખેડૂતોએ ફુલોની ખેતીને ખેડી નાંખી છે. વાવેતરમાં ૬૫ ટકા જેટલો ઘટાડો થયો છે. લોકડાઉનના કારણે રાજયમાં લગ્ન સમારંભ અને મંદિરો બંધ થતાં ફુલબજારમાં મંદીનો માહોલ જોવા મળે છે. ફુલોની અછત વચ્ચે ઘણીવાર તો ખેડૂતો પાસેથી ૧૦૦૦ રૂપિયે લીધેલા ફુલો વેપારીઓ બજારમાં ૮ થી ૧૦ હજાર રૂપિયાના ભાવે વેચે છે.\n૨૦૨૨ની ચૂંટણી પહેલાં કોંગ્રેસમાં પરિવર્તનનો પવન\nગુજરાત કોંગ્રેસની હાલત સુધારવા માટે હાઇકમાન્ડે કેટલાક મહત્વના નિર્ણય લીધા છે. પહેલીવાર કોંગ્રેસમાં પ્રદેશ પ્રમુખ, વિપક્ષના નેતા અને પ્રદેશ પ્રભારી બદલાશે. છેલ્લા ૨૬ વર્ષથી સત્તાવંચિત રહેલી અને નામશેષ થયેલી પાર્ટીમાં પ્રાણ પુરવા માટે કોંગ્રેસના હાઇકમાન્ડે મહારાષ્ટ્રના નેતા અવિનાશ પાંડેની નિયુકિત ગુજરાતના પ્રભારી તરીકે કરવાનું નક્કી કર્યું છે. આ પોસ્ટ માટે પહેલાં રાજસ્થાનના યુવા નેતા સચિન પાયલોટને પસંદ કર્યા હતા પરંતુ તેમણે હોદ્દો સ્વિકારવાનો ઇન્કાર કરી દીધો હતો. કોંગ્રેસના પ્રભારી રાજીવ સાતવના અવસાન પછી ગુજરાતમાં આ જગ્યા ખાલી પડી છે જે ૨૦૨૨ની વિધાનસભાની ચૂંટણી પહેલાં ભરવી આવશ્યક છે. અવિનાશ પાંડે એ રાજસ્થાનના મુખ્યમંત્રી અશોક ગેહલોત જૂથના નેતા છે. અગાઉ તેઓ રાજસ્થાન કોંગ્રેસના પ્રભારી રહી ચૂકયાં છે અને મહારાષ્ટ્રમાં મોખરાનું સ્થાન ધરાવે છે. ગુજરાત કોંગ્રેસમાં પ્રભારી ઉપરાંત પ્રદેશ પ્રમુખ અને વિપક્ષના નેતાના પદ પર પણ નવી નિયુકિત થવાની છે, કારણ કે સ્થાનિક ચૂંટણી અને પેટા ચૂંટણીના અત્યંત કંગાળ પરિણામ પછી પ્રમુખ અમિત ચાવડા અને વિપક્ષી નેતા પરેશ ધાનાનીએ રાજીનામાં આપી દીધા હતા. અત્યારે તેઓ એડહોક નિયુકિતમાં છે. પ્રદેશની આ સુપ્રીમ ત્રણ પોસ્ટ ભરાયા પછી ગુજરાત કોંગ્રેસના પ્રદેશ માળખામાં ધરખમ પરિવર્તન પણ કરવામાં આવનાર છે. મહત્વની બાબત એવી છે કે છેલ્લા ૨૬ વર્ષથી સત્ત્।ામાં નહીં હોવા છતાં કોંગ્રેસના સંગઠનમાં પ્રત્યેક ગામ અને શહેરમાં કોંગ્રેસનો કાર્યકર મોજૂદ છે પરંતુ તેને યોગ્ય દિશા મળી શકી નથી.\nભારતની અર્થવ્યવસ્થામાં મહારાષ્ટ્ર નંબરવન\nભારત સરકારની એક ઇકોનોમિક સંસ્થાના અહેવાલ પ્રમાણે ભારતના જીડીપીમાં મહારાષ્ટ્રનું યોગદાન ટોચક્રમે છે. આ રાજયએ વર્ષોથી તેનું સ્થાન જાળવી રાખ્યું છે. મહારાષ્ટ્રનો જીડીપી હિસ્સો ૧૪ ટકા જેટલો જોવા મળે છે. એટલે કે રાજયનો સૌથી વધુ જીડીપી ૨૯.૦૮ લાખ કરોડ છે. બીજાક્રમે ૨૦.૫૪ લાખ સાથે તામિલનાડુ, ત્રીજાક્રમે ૧૭.૦૫ લાખ કરોડ સાથે ઉત્ત્।રપ્રદેશ, ચોથાક્રમે ૧૬.૬૫ લાખ કરોડ સાથે કર્ણાટક અને પાંચમાક્રમે ૧૯.૪૯ લાખ કરોડ સાથે ગુજરાત આવે છે. ભારતના ટોચના પાંચ રાજયોનો જીડીપી હિસ્સો ૪૬.૬ ટકા જેટલો વિક્રમી છે, જયારે દક્ષિણ ભારતના પાંચ રાજયોનો હિસ્સો ૩૦ ટકા થવા જાય છે. દેશમાં ૩૩માં ક્રમે આંદામાન નિકોબાર આવે છે કે જયાં જીડીપી ૦.૦૮૮ લાખ કરોડ છે. ગુજરાત સરકારે તેના બજેટ દસ્તાવેજમાં કહ્યું હતું કે વર્ષ ૨૦૨૦-૨૧માં રાજયનો જીએસડીપી ૧૮.૮૪ લાખ કરોડ રહેશે પરંતુ આ ટારગેટ કોરોના સંક્રમણે તોડી નાંખ્યા છે અને તે ૧૫ લાખ કરોડ જેટલો થયો હોવાનું અનુમાન છે. ભારતના ૩૩ રાજયોનો કુલ જીડીપી હિસ્સો ૨૦૩.૮૫ લાખ કરોડ જેટલો થવા જાય છે. વિશ્વની સૌથી મોટી અર્થવ્યવસ્થા અમેરિકાની છે. યુએસનો કુલ જીડીપી ૨૧.૪૪ લાખ કરોડ ડોલર છે જે ચીનની સરખામણીએ બે ગણી છે. જયારે ચીનનો જીડીપી ૧૪.૧૪ લાખ કરોડ ડોલર, જાપાનનો ૫.૧૫ લાખ કરોડ ડોલર, જર્મનીનો ૩.૮૬ લાખ કરોડ ડોલર અને ભારતનો ૨.૯૭ લાખ કરોડ ડોલર છે. વર્લ્ડ પોપ્યુલેશન રિવ્યુના ૨૦૨૦ના રિપોર્ટ પ્રમાણે ભારત દુનિયાની પાંચમી સૌથી મોટી અર્થવ્યવસ્થા ધરાવે છે.\nPM ભૂલ કરે તો નાનો વ્યકિત પણ ટીકા કરી શકે છે\nદિલ્હીમાં બેસીને ગુજરાતનું કામ કરનારા રાજકીય નેતાઓની પ્રથમ હરોળમાં મોરારજી દેસાઇનું નામ આવે છે. કારણ કે રસ્તે ચાલતો સામાજીક કાર્યકર અને સુધારાવાદી વ્યકિત દેશની સુપ્રિમ પોસ્ટ ઉપર પહોંચી ચૂકયો હતો. મોરારજી દેસાઇ ગાંધીજીના રસ્તે ચાલીને મહાત્મા ગાંધી દ્વારા સ્થાપવામાં આવેલી ગુજરાત વિદ્યાપીઠના તેઓ કુલપતિ હતા. તેમના વડાપ્રધાનના કાર્યકાળ દરમ્યાન પણ તેઓ વિદ્યાપીઠની મુલાકાત લેતા હતા અને ઓકટોબર મહિનામાં તેમાં જ નિવાસ કરતા હતા. મોરારજી દેસાઇનું જીવન અત્યંત સાદાઇપૂર્ણ હતું. લોકોને જાતે જ પોસ્ટકાર્ડ લખતા હતા. મોરારજી દેસાઇએ તેમના કાર્યકાળ (૧૯૭૭-૭૯) માં જાહેર વિતરણ વ્યવસ્થા બંધ કરી હતી. જે ખાંડ રેશનીંગની દુકાનમાં વેચાતી હતી તેના કરતાં પણ સસ્તી ખાંડ બજારમાં ઉપલબ્ધ કરાવતાં આ દુકાનોને તાળા મારવાનો સમય આવ્યો હતો. આ એક સમય હતો જયારે લોકો સુખી હતા. મોરારજી એ સ્થિતિને જોવા તત્પર હતા કે ભારતના લોકો એટલા ભયમુકત હોવા જોઇએ કે દેશની સર્વોચ્ચ વ્યકિત પણ ભૂલ કરે તો નબળામાં નબળો વ્યકિત પણ એ દિશામાં અંગૂલીનિર્દેશ કરવા સક્ષમ હોવો જોઇએ. તેઓ વારંવાર કહેતા કે 'દેશના પ્રધાનમંત્રી પણ દેશના કાયદાથી પર ના હોવો જોઇએ.' તેમના માટે સત્ય જ શ્રેષ્ઠ રહ્યું છે. તેમણે પોતાના સિદ્ઘાંતોને કદી પરિસ્થિતિને વશ થવા દીધા ન હતા. અત્યંત વિકટ સંજોગોમાં પણ તેઓ પોતાના સિદ્ઘાંતોને વળગી રહ્યા હતા. તેઓ પોતે જ કહેતા હતા કે 'પ્રત્યેકે જીવનમાં સત્ય અને શ્રદ્ઘા મુજબ વ્યવહાર કરવો જોઇએ.'\nગુજરાતી નેતાઓ માટે હિન્દી મિડીયમના કલાસ જરૂરી છે\nગુજરાતના રાજકારણની એક બલિહારી એવી છે કે રાજનેતાઓને હિન્દી સ્પીકીંગના કોર્સ કરવા પડે તેમ છે, કારણ કે ટીવીની ન્યૂઝ ચેનલોમાં તેઓ જયારે હિન્દી બોલે છે ત્યારે દર્શકો હસતા હોય છે. કોંગ્રેસની જેમ ભાજપના નેતાઓનું પણ હિન્દી બહુ કાચું છે. સ્પષ્ટ ઉચ્ચારણો સાથે હિન્દી પણ તેઓ બોલી શકતા નથી. ભારતના વડાપ્રધાન નરેન્દ્ર મોદી સ્વચ્છ હિન્દી બોલી શકે છે, કારણ કે સંગઠનમાં તેમણે અનેક હિન્દી વિસ્તારોમાં કામ કર્યું છે. અમિત શાહ પણ થોડું હિન્દી બોલી શકે છે. તત્કાલિન મુખ્યમંત્રી આનંદીબેન પટેલનું હિન્દી પણ સારૃં હતું. જો કે કેશુભાઇ પટેલ હિન્દી સરળતાથી બોલી શકતા ન હતા. અત્યારની સરકારમાં જોઇએ તો મુખ્યમંત્રી વિજય રૂપાણી હિન્દીમાં કેટલાક શબ્દો ગુજરાતી બોલી જાય છે. નાયબ મુખ્યમંત્રી નીતિન પટેલનું હિન્દી વિચિત્ર છે. મહાવરો માગી લે તેવું છે. જ રીતે ગૃહ રાજયમંત્રી પ્રદીપસિંહ જાડેજાનું પણ હિન્દી પુઅર છે. તેમના હિન્દી વકતવ્યમાં ગુજરાતી છાંટ આવે છે. ટીવી ચેનલોને વધારે મહત્વ આપતી આપણી ભાજપની સરકારના કેબિનેટ મંત્રીઓને હિન્દી બોલવાના કલાસ કરાવવા જોઇએ તેવી કોમેન્ટ એક ટીવી એન્કરે કહી હતી. ગુજરાતમાં વધુ બોલાતી ભાષા ભલે ગુજરાતી હોય, અહીં હવે હિન્દી અને અંગ્રેજી ભાષા પણ વધુ પ્રમાણમાં બોલાય છે. કોકટેલ કરવામાં માહિર ગુજરાતીઓ ભાષામાં પણ કોકટેલ કરે છે. ગુજરાતના રાજનેતાઓ હિન્દી બોલવામાં કાચા છે, કારણ કે તેમને હિન્દી બોલવાની પ્રેકિટસ નથી. અન્ય રાજયોમાં ચૂંટણી પ્રચાર માટે જતાં આપણા ગુજરાતી નેતાઓ હિન્દીમાં કેવી રીતે પ્રચાર કરતા હશે તે સવાલ છે. ટીવીના એક રિપોર્ટરે કહ્યું હતું કે— ગુજરાતના મંત્રીઓને કયારેય હિન્દીમાં સ્પીચ આપવા કહેવું નહીં અને કહેવામાં આવે તો તેમના શબ્દોનું ડબીંગ કરી લેવું જોઇએ.(૨૧.૪)


gujarati world: October 2010\nઅજાણ્યા વૃદ્ધ દંપતિ દ્વારા એકમેકના ટેકે થતી દિવાળીસફાઇનું આ દૃશ્ય રોજિંદા રસ્તા પર નજરે ચડતાં બે ઘડી થંભી ગયો હતો.\nજે રીતે બાએ દાદાને ટેકો કર્યો છે (‘દાદા, તુમ આગે બઢો, હમ તુ્મ્હારે સાથ હૈ) અને જે મજબૂતીથી તેમણે દાદાનું પહેરણ જકડી રાખ્યું છે એ જોઇને મને બહુ મઝા પડી અને આ તસવીરો લીધા વિના ન રહી શક્યો.\nPosted by urvish kothari at 1:32 PM9comments\nગયા અઠવાડિયે વડોદરામાં ઠેકઠેકાણે ઉપર દેખાય છે એવાં હોર્ડિંગ જોવા મળ્યાં. તે ધ્યાનથી વાંચ્યા પછી, ખાસ તો તેમાંની એક લીટી પર નજર ગયા પછી, 'સંસદીય અભિવ્યક્તિ' જાળવી રાખવાનુ બહુ અઘરું લાગે.\nકારણ કે દલિત મહોલ્લામાં જઇને ભજન કરનાર, 'વૈષણવજન તો તેને રે કહીએ'ના રચયિતા નરસિંહ મહેતાની સદીઓ પછી અને એ ભજનને રાષ્ટ્રીય દરજ્જો આપનાર ગાંધીજીના અનેક પ્રયાસ પછી પણ, 'યુવા વૈષ્ણવાચાર્ય' જીવનસાથી સંમેલનમાં ભાગ લેવા માટેની લાયકાતમાં લખે છે\nબ્રાહ્મણ, વણિક, પટેલ તથા વૈશ્ય જ્ઞાતિ\nઆ મહારાજને કે તેમના ચેલાઓને ખબર છે કે ભારતમાં બંધારણ જેવી કોઇ ચીજ છે? ભારતમાં બાવાઓને બંધારણ સાથે લેવાદેવા હોતી નથી. મૂળે બહુમતિ પ્રજાના બંધારણમાં ગરબડ હોય તો દેશના બંધારણને શું ધોઇ પીવાનું? અને પ્રજાના બંધારણમાં ગરબડ ન હોત તો આ બાવાજી આમ છડેચોક માત્ર ને માત્ર 'શુદ્રો'ને બાકાત રાખતાં હોર્ડિંગ મૂકી શક્યાં હોત?\nઆ હોર્ડિંગ માટે જવાબદાર લોકો પર પ્રીવેન્શન ઓફ એટ્રોસિટીઝ એક્ટ હેઠળ કેસ શા માટે ન થવો જોઇએ? અને શા માટે એ લોકોની જામીન ન મળે એ રીતે ધરપકડ ન થવી જોઇએ? દલિતોને બીજી કેટલી ગંભીર સમસ્યાઓનો સામનો કરવો પડે છે અને તેની સરખામણીમાં આ ભેદભાવ કેટલો ક્ષુલ્લક છે એવા ઉપદેશ મને આપવાની જરૂર નથી. એ હું 'દલિતશક્તિ' માસિકના સંપાદક તરીકેની છ-સાત વર્ષની કામગીરીને લીધે બરાબર જાણું છું.\n'જ્ઞાતિવાદ જેવું હવે ક્યાં કશું રહ્યું જ છે' એવું માનનારા ઘણા સ્નેહી-મિત્રોને મારું વલણ કે પ્રતિક્રિયા આક્રમક અથવા આત્યંતિક લાગી શકે છે. ભલે લાગતી. મારે તો આ હોર્ડિંગ વિશે એમની પ્રતિક્રિયા જાણવી છે અને આ હોર્ડિંગ વાંચ્યા પછી તેમની ઠાવકાઇ કેટલી હદે ટકી રહે છે એ જોવું છે.\n'બાવાજીએ આવું ન કરવું જોઇએ અને મારે આવી આકરી પ્રતિક્રિયા ન આપવી જોઇએ' એવી સૂફિયાણી યુનોવાદી વાતો લખવાને બદલે, જે ન કરવું જોઇએ તે કરવા બદલ શું સજા હોવી જોઇએ, એ પણ લખવા આગ્રહ છે.\nPosted by urvish kothari at 9:32 PM 22 comments\nLabels: dalit, religion\n(Karsukh - Jyotindra Dave)\n(Pradip Jyotindra Dave - Karsukhben - Ragini Pradip Dave)\nજ્યોતીન્દ્ર દવેનાં પુસ્તકોમાં કોપીરાઇટધારક તરીકે જેમના નામનો મારી જેમ અનેક વાચકોને પરિચય હશે, એવા કરસુખબહેન દવેની આજે (25 ઓક્ટોબર) 100મી વર્ષગાંઠ છે. ચાર જ દિવસ પહેલાં જ્યોતીન્દ્ર દવે (1901-1980)ની 109મી વર્ષગાંઠ હતી. યોગાનુયોગે એ દિવસે હું તેમના ઘરે તેમના પુત્ર-પુત્રવધુ પ્રદીપભાઇ-રાગિણીબહેનને ગયો હતો. તસવીર એ સાંજે લીધેલી છે.\nછેલ્લાં સાત-આઠ વર્ષથી, બીજાં અનેક લડતાં લશ્કરોની વચ્ચે હું જ્યોતીન્દ્ર દવેના જીવન અને સર્જન વિશે સંશોધન કરું છું. (એ બધું પુસ્તકો સ્વરૂપે આવશે ત્યારે યથાયોગ્ય સમયે જાણ કરીશ). એ સિલસિલામાં ઘણી વખત મુંબઇ જ્યોતીન્દ્રભાઇના ઘરે જવાનું થયું. છેલ્લાં ત્રણ-ચાર વર્ષથી કરસુખબહેનની ઉત્તરોત્તર કથળતી તબિયત અને તેમની સેવાચાકરી કરતાં પુત્ર-પુત્રવધુ પણ જોયાં.\nકરસુખબહેનની સ્મૃતિ અને સંવેદનતંત્ર સાવ ખળભળી ગયાં છે. ફક્ત સૂચનોનું પાલન કરી શકે, પ્રવાહીસ્વરૂપે માંડ થોડો ખોરાક લઇ શકે, શરીરમાં ફક્ત હાડકાં રહી ગયાં છે. તેની પરની ત્વચા એટલી પાતળી થઇ ગઇ છે કે સહેજ પણ ઘસારો લાગે તો ઉતરડાઇ જાય. એવું ન થાય એ માટે તેમને જમાડતી વખતે કે બેસાડતી વખતે આજુબાજુ ઓશિકાં અને બીજી પોચી વસ્તુઓ મૂકવામાં આવે છે. પહેલાં તો એ શૂન્યમનસ્ક ભાવે પણ બહાર હિંચકે આવીને બેસતા હતા. હવે સદંતર પથારીવશ છે. જેમના નિકટ પરિચયમાં આવવાનો લહાવો મળ્યો એવા ઘણા નેવુ-સો વર્ષના માણસોમાંથી કરસુખબહેન એવાં છે, જેમની શારીરિક અવસ્થા જોઇને અફસોસ - અને તેમની જે રીતે સંભાળ રખાય છે એ જોઇને રાજીપો થાય.\nPosted by urvish kothari at 10:18 PM5comments\nLabels: Gujarati literature/ગુજરાતી સાહિત્ય, humor-satire/હાસ્ય-વ્યંગ, Urvish Kothari/ઉર્વીશ કોઠારી\nPosted by urvish kothari at 9:47 PM 19 comments\nમારા પિતા મારી સાથે ગુજરાતીમાં જ વાત કરતા હતાઃ ગોપાલકૃષ્ણ ગાંધી (Full Interview)\nગુજરાત વિદ્યાપીઠના પદવીદાન સમારંભ નિમિત્તે અમદાવાદ આવેલા ગોપાલકૃષ્ણ ગાંધીની સૌથી સહેલી અને સૌથી અઘૂરી ઓળખ ગાંધીજીના પૌત્ર તરીકે આપી શકાય. કેમ કે, ગોપાલકૃષ્ણ ગાંધી નિવૃત્ત આઇ.એ.એસ., બબ્બે રાષ્ટ્રપતિઓના સચિવ, બે દેશોમાં ભારતના હાઇકમિશનર જેવા અનેક જવાબદારભર્યા હોદ્દા નિભાવી ચૂક્યા છે- અને તેમાં એમની ‘ગાંધી’ અટકનો કોઇ ફાળો નથી. ‘ગુજરાત સમાચાર’ સાથેની વાતચીતમાં ગોપાલકૃષ્ણ ગાંધીએ શુદ્ધ ગુજરાતી અને હિંદીમિશ્રિત અંગ્રેજીમાં ઘણી યાદો તાજી કરી હતી.\nગોપાલકૃષ્ણ ગાંધીના પિતા દેવદાસ ગાંધી ગુજરાતી અને માતા લક્ષ્મી રાજગોપાલાચારીનાં પુત્રી એટલે ઘરમાં તમિળ, ગુજરાતી, હિંદી, અંગ્રેજી- બધી ભાષા ચાલે, પણ ગોપાલકૃષ્ણના જણાવ્યા પ્રમાણે, ‘પિતાજી બીજા કોઇની સાથે નહીં, પણ મારી સાથે તો ગુજરાતીમાં જ વાતચીતનો આગ્રહ રાખતા હતા.’\nદેવદાસ ગાંધી ‘હિંદુસ્તાન ટાઇમ્સ’ના તંત્રી હતા, એટલે ગોપાલકૃષ્ણના જણાવ્યા પ્રમાણે ‘અમારૂં બાળપણ શાહીની સુગંધ અને પ્રિન્ટિંગ પ્રેસની વચ્ચે વીત્યું.’ ગોપાલકૃષ્ણ કિશોરાવસ્થા વટાવે તે પહેલાં દેવદાસ ગાંધીનું અવસાન થયું. ‘તેમના ગયા પછી ગુજરાતી ભાષા બોલવાનું કોઇ ઠેકાણું મારા માટે ન રહ્યું.’\nતેમ છતાં, ૬૫ વર્ષના ગોપાલકૃષ્ણ ગાંધી ફાંકડુ ગુજરાતી બોલી શકે છે. ચંદુલાલ દલાલનું ‘ગાંધીજીની દિનવારી’ તેમનું અત્યંત પ્રિય ગુજરાતી પુસ્તક છે. ‘એ પુસ્તક હું હંમશાં વાંચું છું. એની તોલે આવે એવું બીજું કોઇ પુસ્તક નથી.’\nદસ વર્ષ પહેલાં ગુજરાતમાં દુષ્કાળ પડ્યો ત્યારે ગોપાલકૃષ્ણ ગાંધી રાષ્ટ્રપતિ કે.આર.નારાયણન્ના સચિવ હતા. તેમણે દુષ્કાળની પરિસ્થિતિનો જાતઅનુભવ કરવા માટે ગુજરાત આવવાની રજા માગી. રાષ્ટ્રપતિએ રજા તો આપી, સાથોસાથ એમ પણ કહ્યું કે ‘મારૂં ચાલે તો હું પણ તમારી સાથે આવું.’\nગોપાલકૃષ્ણ ગાંધી ચુનીભાઇ વૈદ્યની મદદથી ચાર દિવસ સુધી પોતાની ઓળખ છતી કર્યા વિના પાકિસ્તાન સરહદની નજીક આવેલા બનાસકાંઠાના કુંડળિયા ગામે રહ્યા, ઉનાળાની બળબળતી ગરમીમાં રાહતકાર્યો માટે થતી મજૂરીનો જાતઅનુભવ લીધો, સાંજે-સાંજે આજુબાજુનાં ગામોમાં ફર્યા, રાહતકાર્યોનું તંત્ર જોયું અને જાતમાહિતી લઇને દિલ્હી પાછા ફર્યા. એ પ્રસંગ અંગે ગાંધી કહે છે,‘ગામના લોકોની રીસોર્સફુલનેસ ગજબની હતી. એ લોકો જરાય બિચારાપણું અનુભવતા ન હતા.’\nજે દક્ષિણ આફ્રિકામાં ગાંધીજીએ સત્યાગ્રહનો પ્રારંભ કર્યો, એ જ દક્ષિણ આફ્રિકામાં વર્ષો પછી નેલ્સન મંડેલા પ્રમુખ હતા ત્યારે ગોપાલકૃષ્ણ ગાંધી ભારતના હાઇકમિશનર તરીકે નીમાયા. એ કહે છે, ‘આમ તો આવી ઘટનાને આપણે જીવનભરનો લહાવો કહીએ, પણ આ ઘટના મારા માટે એક નહીં, અનેક જીવનનો લહાવો કહેવાય એવી હતી.’\nસામાન્ય રીતે હાઇકમિશનરે પોતાના ક્રેડેન્શિયલ રજૂ કરવા માટે પ્રમુખ સમક્ષ જવાનું હોય - અને એ વિધિ બહુ ઔપચારિક હોય, પણ ગાંધીને ગુરૂ માનનારા નેલ્સન મંડેલા પ્રમુખ હોય અને ગાંધીના અભ્યાસી પૌત્ર ગોપાલકૃષ્ણ હાઇકમિશનર હોય ત્યારે સમીકરણો કેવાં બદલાઇ જાય?\n‘હાઇકમિશનરે માંડ પાંચ-છ મિનીટ બોલવાનું હોય. એને બદલે હું લગભગ બમણું બોલ્યો. ત્યાર પછી નેલ્સન મંડેલા બોલવા ઉભા થયા. તેમણે મારા પ્રવચનમાં બાકાત રહી ગયા હોય એવા કેટલાક ઉલ્લેખો કર્યા- અને એ ઉલ્લેખો દક્ષિણ આફ્રિકાની લડતમાં પ્રદાન કરનાર ભારતીયો વિશેના હતા! જેમ કે, મંડેલાએ મહંમદ કરીમ ચાગલાને યાદ કર્યા.’\nગોપાલકૃષ્ણ ગાંધી કહે છે,‘હું હાઇકમિશનર તરીકે ગયો ત્યારે દક્ષિણ આફ્રિકામાં સ્પીકર તરીકે પારસી ગુજરાતી ફ્રેની જીનવાલા હતાં. મુખ્ય ન્યાયાધીશ ભારતીય હતા. મંત્રીમંડળમાં પણ છ-સાત ભારતીયો હતા. કોઇએ નેલ્સન મંડેલાને પૂછ્યું કે ‘ભારતીયોની વસ્તીના પ્રમાણમાં આપણી સરકારમાં તેમનું બહુ પ્રતિનિધિત્વ નથી?’ ત્યારે ‘મડીબા’ના લાડકા નામે ઓળખાતા મંડેલાનો જવાબ હતો,‘ભારતીયોનું પ્રતિનિધિત્વ એમની વસ્તીના પ્રમાણમાં નહીં, એમના પ્રદાનના પ્રમાણમાં છે.’\nદક્ષિણ આફ્રિકામાં ગોપાલકૃષ્ણ ગાંધીની કામગીરી, તેમના જ શબ્દોમાં ‘ફક્ત સેન્ટીમેન્ટલ કે રોમેન્ટિક નહીં, પણ હાર્ડકોર રેલેવન્સ/નક્કર પ્રસ્તુતતા ધરાવનારી’ બની રહી. તેના પરિણામરૂપે આજે ભારત, બ્રાઝિલ અને દક્ષિણ આફ્રિકા- ટૂંકમાં ‘ઇબ્સા’/IBSA- તરીકે ઓળખાતા સંગઠનના ત્રણે દેશો સંયુક્ત રાષ્ટ્રસંઘની સલામતી સમિતિનું બિનકાયમી સભ્યપદ ધરાવે છે. ‘ત્રણે દેશોનું સહયોગી સંગઠન ગ્લોબલ ટેરર, ગ્લોબલ મેલ્ટડાઉન અને ગ્લોબલ વોર્મંિગ એમ ત્રણ મોટી આફતોમાં બહુ મહત્ત્વની ભૂમિકા ભજવી શકે છે’ એવું ગાંધીએ ભારપૂર્વક કહ્યું.\nઅસ્પૃશ્યતાનિવારણને જીવનકાર્ય બનાવનાર ગાંધીજીના આ વિદ્વાન પૌત્ર દેશના પહેલા દલિત રાષ્ટ્રપતિ કે.આર.નારાણયન્ના સચિવ બન્યા, એ પણ એક સુખદ યોગાનુયોગ હતો. નારાયણન્ને ‘ટાવરિંગ ઇન્ટલેક્ટ’ (પ્રચંડ બૌદ્ધિકતા) ધરાવનાર વ્યક્તિત્વ તરીકે યાદ કરીને બ્રિટન જતાં પહેલાં ૨૫ વર્ષની ઊંમરે કે.આર.નારાયણન્ ગાંધીજીને મળ્યા હતા, એ કિસ્સો ગોપાલકૃષ્ણ ગાંધીએ યાદ કર્યો.\n‘મને ગાંધીજી અને નારાયણન્ બન્ને માટે પક્ષપાત/બાયસ છે’ એવું કહેતા ગોપાલકૃષ્ણ ગાંધીના મતે ‘નારાયણન્ના સવાલો ફર્સ્ટ ક્લાસ ફર્સ્ટ હતા અને ગાંધીજીના જવાબો પણ ફર્સ્ટ ક્લાસ હતા. નારાયણને પહેલો સવાલ પૂછ્યો કે ‘બ્રિટનમાં ભારતના હરિજન સવાલ વિશે મને પૂછવામાં આવે તો મારે ભારતીય તરીકે જવાબ આપવો કે હરિજન તરીકે?’\nમૌનવારને કારણે ગાંધીજીએ લેખિતમાં આપેલો જવાબ હતો,‘જ્યારે તમે દેશની બહાર જાવ ત્યારે તમારે એમ જ કહેવું જોઇએ કે એ અમારો આંતરિક મામલો છે અને અંગ્રેજોના ગયા પછી અમે ઉકેલી લઇશું.’\nબીજો સવાલ વધારે ફિલસૂફીભર્યો હતો. નારાયણને કહ્યું,‘તમે લોકોને હંમેશાં સત્ય-અસત્ય, હિંસા-અહિંસાની વાત કરતા હો છો. તેમાંથી એકની પસંદગી કરવાની હોય તો હું સત્યની કે અહિંસાની જ પસંદગી કરૂં, પણ જીવનમાં ઘણી વાર એવું બને છે કે પસંદગી બે સત્યો વચ્ચે કરવાની આવે. એ વખતે શું કરવું?’ ગાંધીજીએ સંભવતઃ થાકને કારણે આ સવાલનો વિગતે જવાબ આપવાનું ટાળીને, પોતાનાં લખાણમાંથી તેનો જવાબ શોધી લેવા કહ્યું.\nગાંધીજીને લગતાં અભ્યાસપુસ્તકોથી માંડીને વિક્રમ સેઠની નવલકથા ‘સુટેબલ બોય’નો હિંદીમાં અનુવાદ કરનાર ગોપાલકૃષ્ણ ગાંધી પશ્ચિમ બંગાળના રાજ્યપાલ તરીકે સૌમ્ય છતાં સ્વતંત્ર મિજાજ દાખવી શક્યા. હાલમાં તે પોતાના નાના સી.રાજગોપાલાચારીએ ગાંધીજીને, દેવદાસ ગાંધીને અને પાછળથી ગોપાલકૃષ્ણ ગાંધીને- એમ ગાંધી પરિવારની ત્રણ પેઢીને લખેલા પત્રોનું સંકલન-સંપાદન કરી રહ્યા છે.\nગાંધીજીની બહેનના પૌત્ર મથુરાદાસ ત્રિકમજી વિશે પૂછતાં ગોપાલકૃષ્ણ ગાંધીએ ભારે આદરપૂર્વક કહ્યું હતું કે ‘મથુરાદાસ અને રાજાજી ગાંધીજીના જીવનનાં બે લાઇટહાઉસ (દીવાદાંડી-પથપ્રદર્શક) હતાં.’\nવિક્રમ સેઠની નવલકથા ‘સુટેબલ બોય’નો અનુવાદ કરવાનું કેવી રીતે બન્યું? એ વિશે તેમણે કહ્યું,‘વિક્રમ સાથે આમ જ ગપસપ ચાલતી હતી. વિક્રમે કહ્યું કે આ નવલકથા મૂળે તો મારા મનમાં હિંદુસ્તાનીમાં જ હતી. મેં મનોમન એનું અંગ્રેજી કરીને લખ્યું છે અને હવે મારે એ હિંદુસ્તાનીને પાછું આપવું છે. મેં નવલકથાની સંભવિત હિંદી ભાષા વિશે થોડી વાત કરી અને તેના નમૂના આપ્યા, એટલે વિક્રમ કહે કે તમે જ શા માટે અનુવાદ નથી કરતા?’\nત્રણે ભાઇઓ-રામુ ગાંધી, રાજમોહન ગાંધી અને ગોપાલકૃષ્ણ ગાંધી સાથે છેલ્લા ક્યારે મળ્યા હતા?\nતરત તેમણે કહ્યું,‘રામુભાઇ ગયા તેના ત્રણ જ દિવસ પહેલાં. ઇન્ડિયા ઇન્ટરનેશનલ સેન્ટરમાં. રામુભાઇની વર્ષગાંઠ હતી એ નિમિત્તે મળ્યા હતા.’\n‘તમે ત્રણે મળો તો કઇ ભાષામાં વાતચીત કરો?’\n‘હિંદી અને અંગ્રેજીમાં. બન્ને ભાષાઓને એકબીજા વિના ન ચાલે.’\nઅલપઝલપ વાતચીતમાં જુથિકા રોયની યાદ અપાવતાં એમને થોડી નવાઇ લાગી અને હસીને કહે,‘તમે બહુ બઘું શોધીને લાવ્યા છો.’ એટલે મેં જુથિકા રોય સાથે થયેલી મારી વાતચીતનો હવાલો આપ્યો અને એકાદ વસ્તુ યાદ કરાવી. વાતચીતના અંતે તેમને જુથિકા રોયની આત્મકથાના ગુજરાતી અનુવાદની એક નકલ અને ‘સરદારઃસાચો માણસ, સાચી વાત’ની એક નકલ આપી.\n‘ફક્ત પંદર મિનીટ’ની વાતચીત નિરાંતે, કોઇ મહત્ત્વનો પ્રશ્ન બાકી ન રહી જાય ત્યાં સુધી ચાલી. પ્રસાર માઘ્યમોથી દેખીતાં કારણોસર દૂર રહેતા ગોપાલકૃષ્ણ ગાંધીની મુલાકાત વિદ્યાપીઠમાં પત્રકારત્વ શીખવતા મિત્ર અશ્વિન ચૌહાણના પ્રેમાળ પ્રયાસોને કારણે શક્ય બની. મુલાકાત દરમિયાન તે સાથે હતા અને છેલ્લે તેમણે ગોપાલકૃષ્ણ ગાંધીને ગાંધીજીના જીવનની એક સૌથી યાદગાર ઘટના અંગે પૂછ્યું, ત્યારે ‘એ કહેવું તો બહુ અઘરૂં છે’ એમ કહીને, થોડી વાર વિચારીને ગાંધીએ બે ઘટનાઓ યાદ કરીઃ એક ગાંધીજીની અને એક નેહરૂની. ગાંધીજી કોલકાતામાં એક મુસ્લિમ પરિવારને ત્યાં ઉતર્યા હતા, ત્યારે એક હિંસક ટોળું વિવાદાસ્પદ મુસ્લિમ નેતા સુહરાવર્દીને મારવા ફરતું, ‘ક્યાં છે સુહરાવર્દી?’ એમ કહેતું આવી પહોંચ્યું. પથ્થરમારો ચાલુ થયો. એક પથ્થર ગાંધીજીની સાવ નજીકથી સનનન કરતો નીકળી ગયો, પણ જરાય ડગ્યા વગર ગાંધીજી ટોળાંને ઉદ્દેશીને બોલ્યા,‘તમારે મારવો જ હોય તો પહેલાં મને મારો.’\nએવી જ રીતે દિલ્હીમાં ગાંધીજીના ઉપવાસ દરમિયાન ‘ગાંધીજીને મરવા દો’ એવું કોઇ ટોળામાંથી બોલ્યું ત્યારે પંડિતજી ઉશ્કેરાઇ ગયા. (ગોપાલકૃષ્ણ ગાંધીએ કહ્યું તેમ, ‘એ એક પુત્રની પ્રતિક્રિયા હતી. એ જુદી હોય.) ગુસ્સે થયેલા પંડિતજીએ કહ્યું, ‘કોણ બોલ્યું? કોણ બોલ્યું કે ગાંધીને મરવા દો? પહેલાં મને મારો.’\nPosted by urvish kothari at 3:11 PM 13 comments\nLabels: dalit, Gandhi/ગાંધી, gopalkrishna gandhi, Nehru, Urvish Kothari/ઉર્વીશ કોઠારી\nPosted by urvish kothari at 1:50 PM 13 comments\nબે દિવસ પછી તોળાઇ રહેલા ફાફડા-જલેબીપર્વને ધ્યાનમાં રાખીને અમદાવાદના દાસ પેંડાવાળાએ ગુરુવારે પોતાનાં ફાફડા-જલેબીના પ્રચાર માટે પાંચ પગરીક્ષાઓ ફરતી કરી હતી. આ તસવીર આશ્રમરોડ પરની છે.\nશું લાગે છે? દશેરા રાવણ પર રામના વિજયનું પર્વ હશે? કે બાકીનાં ફરસાણ-મીઠાઇઓ પર ફાફડા-જલેબીના વિજયનું?\nPosted by urvish kothari at 10:34 PM2comments\nLabels: ad, Ahmedabad/અમદાવાદ, food, religion\nરતન માર્શલ @100 : શતાબ્દિપ્રવેશે જીવંતતાથી ઝળહળતા ‘રતન’ માર્શલ\nDr.Ratan Marshal with family (L to R) Son Rustom,\ndaughter-in-law Nishmin, Grandchildren Yohan & Ria\nથોડા વખત પહેલાં હેરિસન ફોર્ડની એક ફિલ્મ જોઇ હતીઃ ‘વિટનેસ’. તેમાં અમેરિકાની ભૌતિકવાદી દોટ વચ્ચે, બાકીના લોકો સાથે સંઘર્ષમાં ઉતર્યા વિના, પોતાની મસ્તી અને પોતાના રીતરિવાજ જાળવી રાખીને જીવતા એમીશ લોકોની વાત વણી લેવામાં આવી હતી. આજે ડો.રતન માર્શલના શતાબ્દિપ્રવેશ (99મી વર્ષગાંઠ)ની પાર્ટીમાં તેમના ચાળીસ-પચાસ પારસી સ્નેહીઓ વચ્ચે અનાયાસે ‘વિટનેસ’ના એમીશ લોકોની યાદ તાજી થઇ.\nપારસીઓ ગુજરાતીઓ કરતાં ઘણી બાબતોમાં અલગ, છતાં ગુજરાતમાં સંપૂર્ણપણે એકાકાર. ગુજરાતી ભાષા માટેના પ્રેમમાં તો તે સરેરાશ ગુજરાતીઓની વર્તમાન પેઢીને પણ ટપી જાય. બે પારસી ભેગા થાય તો અંગ્રેજી ઉપરાંત ગુજરાતીમાં પણ વાત કરે જ. પારસીઓમાં તસવીરકાર હોમાય વ્યારાવાલા સાથે નિકટ પરિચય ખરો, પણ તે સંસારી જીવ નહીં. એકલપેટાં નહીં, પણ એકલાંરામ. એકલવીર. 100ની નજીક સરી રહેલાં, છતાં તબિયતે અડીખમ. ગઇ દિવાળીએ ફ્રેક્ચર થયા પછી અઠવાડિયું હોસ્પિટલમાં રહીને ફરી પાછાં ઘરે આવી ગયાં ને રાબેતા મુજબના સ્વાવલંબી જીવનમાં પરોવાઇ ગયાં.\nબીજા એવા પારસી તે ડો.રતન રુસ્તમ માર્શલ. ત્રણેક વર્ષ પહેલાં આકાર પટેલ દિવ્ય ભાસ્કરના તંત્રી હતા ત્યારે રવિવારની પૂર્તિમાં આખું પાનું ભરીને ઇન્ટરવ્યુની કોલમ આવતી હતી. તે નિમિત્તે ડો.માર્શલને મળવાનું થયું. ત્યારથી થોડો પરિચય પણ થયો. પછી મિત્ર બિનીત મોદીને કારણે તેમના સતત ખબરઅંતર મળતા રહે. 14 ઓક્ટોબર, 2010ના રોજ તેમને 100મું વર્ષ બેઠું. એ નિમિત્તે પુત્ર-પુત્રવધુ રુસ્તમભાઇ- નિશ્મનબહેને તેમના ઘરે પાર્ટી યોજી હતી. બે દિવસ પહેલાં ‘ગિફ્ટ લાવવાની નથી’ એવી તાકીદ સાથેનું નિમંત્રણ મળ્યું ત્યારથી જ, સામાજિક-ઔપચારિક પ્રસંગોથી કંટાળો હોવા છતાં, આ પ્રસંગ માટે મનમાં ઝીણો રોમાંચ હતોઃ 100મા વર્ષની બર્થડે પાર્ટીમાં જવાનું થતું હોય એવા પ્રસંગો કેટલા?\nસાંજે બિનીત-શિલ્પા મોદી સાથે માર્શલસાહેબના ઘરે પહોંચ્યા ત્યારે સાદગી અને સુરુચિથી સજાવેલા બંગલાની લોનમાં ઓટલા પર માર્શલસાહેબ એક ખુરશીમાં બેઠા હતા. સહેજ વધેલી દાઢી, ખુરશીમાં ઢળીને બેઠા હતા. બાજુમાં ટેબલ પર ફુલો અને બર્થડેને લગતી સામગ્રી ઉપરાંત એક શ્રીફળ. જઇને મળ્યા એટલે તે ઉભા થયા. થોડી વાતચીત કરી. ફોટો-વિડીયોની વિધી થઇ. માંડ ચાળીસ-પચાસ મહેમાનો હતો. તેમાંથી અમારા ત્રણ અને બીજા એકાદ-બે ચહેરા બાદ કરતાં બધા પારસી. ‘કેમ છેવ?’ની આરંભિક વિધીઓ અને મિલનમુલાકાતો પછી સૌ બગીચામાં ખુરશીઓ પર ગોઠવાયા. રુસ્તમભાઇએ થોડું બોલીને શરૂઆત કરી. ત્યાર પછી આવનારા લોકોમાંથી થોડા માર્શલસાહેબ વિશે બોલ્યા. વચ્ચે ડ્રિંક્સનો દૌર ચાલ્યો. ચેન્નઇ ભણતા માર્શલસાહેબના ‘મદ્રાસી પૌત્ર’ યોહાને ગિટાર પર એક અંગ્રેજી ગીત ગાયું. છેલ્લા માર્શલસાહેબે માઇક હાથમાં લીધું.\nઅત્યાર સુધી ફક્ત ખપજોગું બોલતા, મોટે ભાગે શુભેચ્છાસ્વીકાર તથા આશીર્વાદની મુદ્રામાં રહેલા રતન માર્શલે બોલવાનું શરૂ કર્યું અને સૌ તેમને ઓળખતાં હોવા છતાં વધુ એક વાર આશ્ચર્યચકિત થઇ ગયા. તેમના બુલંદ અને સ્પષ્ટ કંઠમાં 99 વર્ષનો જરાય ભાર કે થાક ન મળે. નાટકીય છટા સાથે પ્રભાવશાળી ગુજરાતીમાં તેમણે સૌનું અભિવાદન કરીને પોતાની વાત કહેવાનું શરૂ કર્યું. તેમની વાતોના કેટલાક અંશઃ\n‘અમે મૂળ ખંભાતના. અમારી અટક ખંભાતા હતી. અમારો ધંધો શ્રીફળનો ખંભાતથી દક્ષિણમાં અમારાં વહાણ દોડે. અઢળક સમૃદ્ધિ. ભરૂચમાં ‘લાટી’ (મુખ્ય ઓફિસ). ત્યાં મિલકતો પણ ઘણી હતી. તેમાં એક સરસ વાડી પણ ખરી. નસીબે પલટો લીધો. શ્રીફળ ભરેલાં અમારાં બારકસ (વહાણ) દરિયામાં ડૂબી ગયાં. એ વખતે વાડી બહુ કામમાં આવી. એ વાડી સરકારને ભાડે આપી (કે વેચી.) તેમાં કલે્ક્ટર રહે. એ વખતે રહેતા કલેક્ટરનું નામ હતું માર્શલ. તેના કારણે વાડીનું મકાન ‘માર્શલસાહેબ રહે છે તે મકાન’ તરીકે ઓળખાવા લાગ્યું અને તેમાંથી અમારા બાપદાદાએ માર્શલ અટક અપનાવી લીધી.’\nઆ વાત પોતે સાંભળેલી છે, એવી સ્પષ્ટતા કરીને માર્શલસાહેબે તેમની પરિચિત, ખરજસ્વરમાં વ્યક્ત થતી મક્કમતા સાથે કહ્યું, ‘ભાડૂઆતના નામે મકાનમાલિક ઓળખાય ને મકાનમાલિક ભાડૂઆતની અટક અપનાવી લે એવું પણ સાવ ન હોય. મેં કહ્યું હતું કે આ પરિવર્તનમાં અંગ્રેજી અટક માટેની આપણી ઘેલછા પણ થોડીઘણી જવાબદાર હશે.’\nમાર્શલસાહેબ મેટ્રિકની પરીક્ષા આપવા જતા હતા ત્યારે બિલાડી આડી ઉતરી. તેને ગણકાર્યા વિના તેમણે નિરાંતે પરીક્ષા આપી ને પાસ પણ થઇ ગયા. ત્યાર પછી કોલેજના પહેલા વર્ષમાં જઇને તેમણે પહેલો લેખ લખ્યો, ‘કેટ ઓન માય પાથ’. ત્યારથી લખવાનું ચાલુ થઇ ગયું. લેખો-નિબંધો-નાટકો-નોંધપાત્ર પ્રદાન ધરાવતા છતાં વિસરાયેલા પારસીઓ વિશેના ચરિત્રાત્મક લેખો... પોતાના વિશે ઘણી બધી વાતો માર્શલસાહેબે ત્રીજા પુરુષ એકવચનમાં (નર્મદશૈલીમાં) કહી. જેમ કે ‘ફર્સ્ટ યર આર્ટસમાં ગણિત ગયું એટલે રતનની જિંદગી બદલાઇ ગઇ. રતન લખતો થયો, વાંચતો થયો, બોલતો થયો...’\nકોલેજકાળ દરમિયાન મુંબઇના એક વિદ્વાન પારસી વક્તાની સભા કોલેજિયન રતન માર્શલે યોજી અને સભામાં આભારવિધી માટે બોલવા માર્શલ ઉભા થયા. તેમનું વક્તવ્ય સાંભળીને પારસી સમાજના અગ્રણી- નામી વકીલ કાવસજી વકીલે માર્શલસાહેબના પિતાને મળવા બોલાવ્યા. બીજા દિવસે એ મળવા ગયા, એટલે કાવસજીએ પારસી પંચાયતની કામગીરી નવા જમાનામાં લઇ જવાની જરૂરની વાત કરીને, એ માટે ‘નવજુવાનની જરૂર છે’ એમ કહીને રતનની માગણી કરી. રુસ્તમભાઇએ ઘરે આવીને રતનને વાત કરી એટલે રતન પણ કાવસજીને મળવા ગયા. શરૂઆતમાં રતને આનાકાની કરી.\n‘તારે શું કરવું છે?’\n‘મારે વકીલાત કરવી છે.’ રતન માર્શલે જવાબ આપ્યો.\n‘વકીલાત કરીને શું કરીશ?’ કાવસજીએ પૂછ્યું.\n‘કાવસજી વકીલના પગલે ચાલીશ.’ રતન માર્શલે કહ્યું.\nએ સાંભળીને કાવસજી હસી પડ્યા હશે. પછી તેમણે કહ્યું, ‘એ જ કાવસજી તને પારસી પંચાયતમાં જોડાવાનું કહે છે.’\nરતન માર્શલ તૈયાર થઇ ગયા. પગાર-બગારની વાત કેવી? વીસ દિવસ પછી નિમણૂંકપત્ર મળ્યો, ત્યાર પહેલાં તો રતન માર્શલના મનમાં પંચાયતની કામગીરી રમવા અને તેનાં આયોજનો રમવા માંડ્યાં હતાં. સુરતની પારસી પંચાયતમાં રતન માર્શલે લાગલગાટ સાત દાયકા સુધી નિઃસ્વાર્થ ભાવે, નિષ્ઠાપૂર્વક અને રસ લઇને કામ કર્યું. તેમના આ પ્રદાન પ્રત્યે આદર વ્યક્ત કરવા માટે આજની પાર્ટીમાં પારસી પંચાયતના કેટલાક સભ્યો પણ આવ્યા હતા.\nગુજરાતી પત્રકારત્વના ઇતિહાસનું પાયારૂપ સંશોધન કરીને તે ડો.રતન માર્શલ બન્યા. તેમનું પુસ્તક ‘ગુજરાતી પત્રકારત્વનો ઇતિહાસ’ ઘણા પત્રકારો અભ્યાસક્રમમાં ભણી ચૂક્યા છે. ‘કેળાની વખાર’ તરીકે જાણીતા રોડને ‘ફરેદુનજી મર્ઝબાન રોડ’નું નામ અપાવ્યું તેની વાત કરતી વખતે માર્શલસાહેબે ‘પાંજરાપોળ સિવાય બધે આપણે નેતાઓનાં નામ આપી દીધાં છે’ એની ચીડ પણ વ્યક્ત કરી.\nવચ્ચે પાણી સુદ્ધાં પીધા વિના અડધો કલાક એકસરખા બુલંદ અવાજમાં બોલી શકતા, વિડીયોગ્રાફર કેસેટ બદલે ત્યાં સુધી પ્રવચન ‘પોઝ’ પર રાખીને પછી અધૂરી વાતનો તંતુ જરાય ખોરવાયા કે ખોટકાયા વિના સાધી લેતા ડો.રતન માર્શલ માટે હાઇકોર્ટના સિનિયર એડવોકેટ એવા તેમના પુત્ર રુસ્તમ માર્શલે કહ્યું હતું કે પપ્પાના વ્યક્તિત્વનાં બે મુખ્ય પાસાં છેઃ પારસી(પણું) અને ગુજરાતી(પણું)- અને એ બન્નેમાં એ જરાય બાંધછોડ (કોમ્પ્રોમાઇસ) કરતા નથી.\nરુસ્તમભાઇ અને તેમનાં પત્ની નિશ્મીન માર્શલ એડવોકેટ છે. તેમની પુત્રી રિયા મુંબઇમાં વકીલાતનું ભણે છે અને પુત્ર યોહાન સંગીતનો જીવ છે. આ ચારે જણ અને બીજાં સ્નેહીઓની હૂંફને લીધે માર્શલસાહેબમાં આકળાપણું કે નિરાશાવાદ આવી ગયાં નથી. થોડાં વર્ષથી તે અમદાવાદમાં રુસ્તમભાઇ સાથે રહે છે, પણ સુરતનાં અખબારો વાંચીને સુરત સાથેનો નાતો તેમણે જીવંત રાખ્યો છે. સુરતને તે પ્રેમથી ગુજરાતની સંસ્કાર રાજધાની ગણાવે છે. સાથોસાથ, પોતે ‘સુરતી’ હોવા છતાં ગાળ બોલતા નથી એ પોતાની ‘ગેરલાયકાત’નો પણ એકરાર કરે છે.\nસંતોષી અને સાર્થક જીવનના સોમા વર્ષમાં પ્રવેશનાર માર્શલસાહેબને અભિનંદન-શુભેચ્છા-પ્રણામ.\nPosted by urvish kothari at 1:14 AM4comments\nLabels: function, Gujarat/ગુજરાત, Gujarati literature/ગુજરાતી સાહિત્ય, media, parsi\nMeghshree & Sanjay Bhave\nસાહિત્યકાર - સાહિત્યસંસ્થાઓ + સાહિત્યભાવકો = ?\nગણિત પ્રત્યે પ્રેમ ન હોવા છતાં ઉપરનું સમીકરણ અને તેનો જવાબ મનમાં સુઝી આવે- ખરેખર તો જવાબ પરથી સમીકરણ સૂઝી આવે, એવું ગઇ કાલે મિત્રદંપતિ સંજય ભાવે-મેઘશ્રી ભાવેનો મેઘાણી વિશેનો કાર્યક્રમ સાંભળીને થયું. સવા કલાકના ‘અભિવાચન’માં ભાવેદંપતિના મેઘાણીપ્રેમ અને મેઘાણીઅભ્યાસ ઉપરાંત મેઘશ્રી ભાવેના કેળવાયેલા કંઠનો લહાવો વધારાનો.\nસાંભળ્યું હતું બહુ વખતથી કે સંજયભાઇ અને મેઘશ્રીબહેન ‘આવો માણસ કોઇ દિ’ જોયો નથી’ એ શીર્ષક સાથે મેઘાણીના જીવન અને સાહિત્યનાં વિવિધ પાસાં આવરી લેતો કાર્યક્રમ કરે છે. એકથી વધારે વાર જવાનું વિચાર્યું, પણ અનુકૂળતા ન થઇ. છેવટે બે દિવસ પહેલાં મિત્ર કબીર ઠાકોર-નેહા શાહના ઘરે થોડા મિત્રોની અને ખાસ તો પ્રો.અંજનીબહેનની હાજરીમાં સાંજે સાત-સવા સાત વાગ્યે કાર્યક્રમ થવાનો હતો, એટલે વેળાસર પહોંચ્યો અને સવા કલાક સુધી મેઘાણીસ્મૃતિમાં મહાલ્યો.\nમેઘાણીની મહાજાણીતી કૃતિઓ (કોઇનો લાડકવાયો, છેલ્લો કટોરો, શિવાજીનું હાલરડું, ચારણકન્યા)ની સાથોસાથ એકાદ પંક્તિથી જાણીતી પણ આખેઆખી પ્રચલિત ન હોય રચનાઓ, પત્રોના અંશ, વાર્તાના સાર, તેમના સાહિત્યના અંગ્રેજી-ફ્રેન્ચ સહિત ભાષાઓમાં થયેલા અનુવાદની વિગતો, ફુલછાબ કાર્ટૂન કેસ, ગરીબો-પીડિતો માટેની તેમની નિસબત અને તેને વ્યક્ત કરતી કૃતિઓ, વાસણો બનાવતી જીવણલાલ એન્ડ કંપનીમાં તેમની નોકરીથી માંડીને ‘લિ.હું આવું છું’ સુધીની તેમની જીવનયાત્રા, તેમણે વેઠેલી વિપરીતતાઓ અને તેની વચ્ચેથી પણ અવિરતપણે જારી રહેલું સાહિત્યસર્જન..અને આવું તો ઘણું સવા કલાકમાં આવરી લેવાયું છે. છતાં મેઘાણીનું પ્રદાન એટલું પ્રચંડ, બહોળું છતાં માતબર કે આટલું ઓછું લાગે.\nપોતાના પ્રિય સાહિત્યકારને કેવી રીતે અંજલિ આપી શકાય, તેનું સરસ ઉદાહરણ ભાવેદંપતિ પૂરું પાડે છે. મેઘાણી આવો અઢી-ત્રણ કલાકનો ફુલ લેન્થ કાર્યક્રમ ખમે એવા છે. વચ્ચે એક ઇન્ટરવલ હોય તો ટાગોર હોલ નહીં ને પરિષદનો હોલ ભરાય એટલા શ્રોતાઓ તો આવા કાર્યક્મ માટે મળી શકે.... ‘લોભને થોભ નહીં’ અમસ્તું કહ્યું છે?\nLabels: function, Gujarati literature/ગુજરાતી સાહિત્ય, Meghani\nવર્ષો પહેલાં ડો.આંબેડકરે વ્યક્તિપૂજા સામે વાંધો વ્યક્ત કરતાં એ મતલબનું કહ્યું હતું કે જેમનાં પૂતળાં બને એ નેતાઓ અપ્રસ્તુત થઇ જાય છે. પછીનાં વર્ષોમાં દલિતોની ઉપેક્ષા કરીને, રાજકીય લાભ ખાટવા માટે ઉભાં કરાયેલાં ડો.આબેડકરનાં પૂતળાંએ બાબાસાહેબની વાત સાચી પાડી બતાવી.\nરાજકીય કે વર્તમાન રાજકારણ સાથે સાંકળી શકાય એવી હસ્તીઓનાં પૂતળાં રાજકીય પક્ષોની લુચ્ચાઇ અને તેમના દંભનાં પ્રતીક છે. ખાસ કરીને છેલ્લા એકાદ-બે દાયકામાં ઉભાં કરાયેલાં રાજનેતાઓનાં પૂતળાં પાછળની મુખ્ય ગણતરી આ જ હોય છેઃ લોકોને તેમના ગમતા નેતાનું મસ્ત મોટું પૂતળું બનાવી આપો. એટલે આપણે (વર્તમાન નેતાઓ) દિવંગત હસ્તીના રસ્તે ચાલતા નથી કે તેમના આદર્શોની પરવા કરતા નથી, એવો ધોખો રાખ્યા વિના લોકો આપણી પર રીઝી જશે.\nબીજા શબ્દોમાં કહેવું હોય તો, રાજકીય પક્ષો પ્રજાના મોટા સમુદાયને એટલો મૂરખ સમજે છે કે તે પૂતળા જેવી નકામી ચીજથી રાજી થઇ જાય.\nપ્રજા વિશેની તેમની આ માન્યતા સાચી પડી છે કે નહીં એ જુદો વિષય છે, પણ નેતાઓની ઘૃષ્ટતા ગજબની છે. જરાય ખચકાટ વિના, લોકશાહીના છ દાયકા પછી પણ, પૂતળાં જેવાં ‘રમકડાં’ દ્વારા ઘણાંખરાં તમામ ઊંમરનાં બાળકોને આંજી શકાશે અથવા તેમની આંખમાં ઘૂળ નાખી શકાશે એવું તે માને છે અને ઘણી હદે સાબીત પણ કરી બતાવે છે.\nખરૂં જોતાં પક્ષીઓ સિવાય બીજા કોઇ માટે પૂતળાંનો કશો ઉપયોગ હોતો નથી. પરંતુ રાજકીય નેતાઓ તેમાં અપવાદ છે. લોકોની લાગણી સાથે રમત રમીને લોકપ્રિયતા લણવાની હોય કે મત ઉઘરાવવાના હોય, ત્યારે મૃત નેતાઓનાં પૂતળાં જીવંત નેતાઓને ઠીક ઠીક ખપમાં લાગે છે.\nપૂતળાનું નામ, પોતાનું કામ\nબે વર્ષ પહેલાં મુંબઇમાં કોંગ્રેસ-એન.સી.પી.ની યુતિ સરકારે દરિયાકિનારે છત્રપતિ શિવાજીનું ‘સ્ટેચ્યુ ઓફ લિબર્ટી’ કરતાં પણ ઉંચું, ભવ્ય પૂતળું મૂકવાની જાહેરાત કરી હતી. મલબાર હિલ અને નરીમાન પોઇન્ટ વચ્ચે અરબી સમુદ્રમાં મુકાનાર આશરે ૩૦૦ ફૂટ ઊંચા પૂતળા પાછળ રૂ.૩૫૦ કરોડનો ખર્ચ થવાનો અંદાજ હતો.\nવાસ્તવમાં શિવાજીનું મસમોટું પૂતળું બનાવવાનું વચન ૨૦૦૪ની ચૂંટણીઓ વખતે કોંગ્રેસ-એનસીપી યુતિએ પોતાના ચૂંટણીઢંઢેરામાં આપ્યું હતું. એ જુદી વાત છે કે તેના અમલનાં હજુ ઠેકાણાં નથી. પરંતુ પૂતળાની નિરર્થકતા અંગે ટીકા કરનાર અને આ પ્રોજેક્ટનો સૈદ્ધાંતિક વિરોધ કરનાર મરાઠી ‘લોકસત્તા’ના તંત્રી કુમાર કેતકરના ઘર પર હુમલો થયો હતો.\nઆ હુમલો કોણે કર્યો હશે? કોઇ અટકળ?\nશિવસેનાના કાર્યકરોએ? મહારાષ્ટ્ર નવનિર્માણ સેનાના કાર્યકરોએ? ના, આ હુમલો શિવાજીનું નામ ધરાવતી કોઇ સંસ્થાએ કર્યો હતો, જે શરદ પવારના એનસીપી સાથે સંબંધિત હતી!\nશિવાજીના અને મરાઠા અસ્મિતાના નામે કોઇ પણ હદે જવા માટે કુખ્યાત બાળ ઠાકરેએ આ હુમલા વિશે શું કહ્યું હતું? તેમણે હુમલાનો વિરોધ કરીને કહ્યું હતું,‘હુમલો કરનારા કેતકરના લેખનો મર્મ સમજ્યા નથી. કેતકરે પ્રજાકીય નાણાંના બગાડ સામે આંગળી ચીંધી છે.’\nબાળ ઠાકરેના મોઢેથી ‘લખાણનો મર્મ’ જેવા શબ્દો અને શાણપણની વાત સાંભળીને આઘાત પામવાની જરૂર નથી. કારણ કે, છેવટે આ બઘું રાજકારણ છે. શિવાજીનું મહાકાય પૂતળું બનાવીને કોંગ્રેસ-એનસીપી રાજકીય ફાયદો લઇ જાય, તો શિવસેના શું કરે? વિરોધ તો કરી શકે નહીં, પણ પ્રોજેક્ટનો વિરોધ કરનારને સાચાં નહીં, પોતાનાં કારણોસર ટેકો તો આપી શકે!\nપૂતળાના તરફદારો ઇતિહાસ અને સંસ્કૃતિથી માંડીને ગૌરવ અને પરંપરાના હવાલા આપે છે. શિવાજીનું વિરાટ પૂતળું પ્રવાસીઓ માટે આકર્ષણનું કેન્દ્ર બનશે એવું પણ કોંગ્રેસી મુખ્ય મંત્રી વિલાસરાવે કહ્યું હતું- કેમ જાણે મુંબઇમાં પ્રવાસીઓ માટેનાં આકર્ષણોની ખોટ હોય. તેમણે શિવાજીના પૂતળાની સાથોસાથ બગીચો, મ્યુઝીયમ, શિવાજીના જીવન વિશેની ફિલ્મ પ્રદર્શીત કરવાની વ્યવસ્થા...વગેરે રાબેતા મુજબનાં રૂડાંરૂપાળાં આયોજનો જાહેર કર્યાં હતાં, જેથી કેવળ પૂતળા પાછળ આટલો મોટો ખર્ચ થઇ રહ્યો છે એવી ટીકાથી બચી શકાય અને કંઇક નક્કર, અભ્યાસપૂર્ણ અને ઐતિહાસિક મહત્ત્વ ધરાવતું કામ થઇ રહ્યું છે એવો દેખાવ ઉભો કરી શકાય.\nપરંતુ આપણા દેશમાં પ્રતિષ્ઠિત અને વર્ષોથી સ્થપાયેલાં મ્યુઝીયમની તથા ઐતિહાસિક ચીજવસ્તુઓ-દસ્તાવેજોની કેવી કરૂણ અવસ્થા છે એ સૌ જાણે છે. રૂ.૩૫૦ કરોડ શિક્ષણ કે આરોગ્યની મૂળભૂત સુવિધાઓને બદલે ધારો કે ઇતિહાસ-સંસ્કૃતિ- ગૌરવ-પરંપરા પાછળ વાપરવાનું નક્કી કરી નાખ્યું હોય તો સંગ્રહસ્થાનો, સંશોધનસંસ્થાઓ, ઐતિહાસિક દસ્તાવેજો વગેરેની સાચવણી, તેમનું ડિજિટાઇઝેશન અને ઇન્ટરનેટ પર તેમને ઉપલબ્ધ બનાવવા જેવાં અનેક કામ થઇ શકે. તેનાથી દેશ ઉપરાંત વિદેશમાં પણ ભારતીય ઇતિહાસ-સંસ્કૃતિ-પરંપરાની ગૌરવગાથા પહોંચે.\nપરંતુ એવું કરવાથી ચૂંટણીમાં શો ફાયદો થાય? મનોરંજન ઝંખતી આમજનતામાં શી રીતે જયજયકાર થાય?\nકોની ઊંચાઇ વધારવી છે?\nમહારાષ્ટ્રમાં ‘સ્ટેચ્યુ ઓફ લિબર્ટી કરતાં ઉંચા’ શિવાજીના પૂતળાનું ઠેકાણું પડે તે પહેલાં ગુજરાતના મુખ્ય મંત્રીએ સરદાર પટેલના ‘સ્ટેચ્યુ ઓફ યુનિટી’ની જાહેરાત કરી છે. એમ્યુઝમેન્ટ પાર્ક/મનોરંજન નગરીની શૈલીમાં નીતનવાં જોણાં ઉભાં કરીને લોકપ્રિયતા મેળવવા-સરકાર ચલાવા જાણીતા ગુજરાતના મુખ્ય મંત્રીએ જણાવ્યું છે કે સરદાર પટેલનું આ પૂતળું ‘સ્ટેચ્યુ ઓફ લિબર્ટી’ કરતાં બમણું ઉંચું અને વિશ્વમાં સૌથી ઉંચું હશે. ત્યાં હાઇટેક મ્યુઝીયમ, રીસર્ચ એન્ડ એકેડેમિક સેન્ટર, સાંસ્કૃતિક કેન્દ્ર વગેરે વગેરે પણ સ્થાપવામાં આવશે. (આ બઘું આગળ, હમણાં જ, ક્યાંક વાંચેલું લાગે છે?) આખા પ્રોજેક્ટનો ખર્ચ રૂ.૧ હજાર કરોડ થવાનો અંદાજ છે.\nસરદાર સરોવર બંધથી ૩ કિ.મી. દૂર ઉભા થનારા સરદાર પટેલના ‘વિશ્વમાં સૌથી ઉંચા (૧૮૨ મીટર ઉંચા)’ પૂતળામાં અને મુંબઇના દરિયાકાંઠે સ્થપાનારા શિવાજીના પૂતળામાં ઉંચાઇ સિવાય કોઇ તાત્ત્વિક ફરક ખરો? દાવાથી માંડીને આશય સુધીની બાબતોમાં શિવાજીના પૂતળા વિશે જણાવ્યું છે, એ બઘું સરદારના પૂતળાને પણ લાગુ નથી પડતું?\nમુખ્ય વાંધો તો બન્ને પૂતળાંની નિરર્થકતા સામે અને પૂતળાંથી મહાનુભાવોને મોટા દેખાડવાના દાવાથી હોવો જોઇએ. વધારામાં, સરદારના પૂતળાને ‘સ્ટેચ્યુ ઓફ યુનિટી’ તરીકે ઓળખાવવું, એ મુંબઇના ફિલ્મઉદ્યોગને ‘બોલિવુડ’ કહેવા જેવું છે- ઝટ જીભે તો ચડી જાય, પણ સહેજ વિચારતાં નકલીયું અને અપમાનજનક નથી લાગતું? અમેરિકાનો ફિલ્મઉદ્યોગ હોલિવુડ તરીકે ઓળખાતો હોય અને કલકત્તાના ટોલિગંજ વિસ્તારને કારણે બંગાળી ફિલ્મઉદ્યોગ ટોલિવુડ તરીકે ઓળખાતો હોય તો ભલે, પણ મુંબઇ (અગાઉના બોમ્બે)નો ફિલ્મઉદ્યોગ બોલિવુડ તરીકે શા માટે ઓળખાવો જોઇએ? એવું જ ‘સ્ટેચ્યુ ઓફ યુનિટી’ માટે કહી શકાય, જે ‘સ્ટેચ્યુ ઓફ લિબર્ટી’ કરતાં બમણા કદનું થયા પછી પણ ‘સ્ટેચ્યુ ઓફ લિબર્ટી’ની નકલમાંથી બહાર આવી શકતું નથી.\nરહી વાત ‘ધ લાર્જેસ્ટ સ્ટેચ્યુ ઇન ધ વર્લ્ડ’ના દાવાની. એ દાવો પૂતળાના બાંધકામના એક વિક્રમ તરીકે નોંધપાત્ર ગણી શકાય, પણ તેનાથી સરદાર પટેલનો મહિમા વધશે એમ માની લેવું અઘરૂં છે. અત્યાર સુધીમાં સરદાર પટેલનો ઉપયોગ, દુરૂપયોગ અને ઉપેક્ષા થવાનાં હતાં એટલાં થઇ ચૂક્યાં છે. કેટલાક પટેલો સરદારને ‘પટેલ’ ગણીને ખોટેખોટા પોરસાય છે, ભાજપી નેતાઓ સરદારપટેલને ખોટી રીતે હિંદુતરફી અને મુસ્લિમવિરોધી ગણીને, ‘એ તો આપણાવાળા કહેવાય’ એવી ખોટી છાપ ફેલાવે છે અને સરદારના નામ પર કોમવાદનું કલંક લગાડે છે. નેહરૂ સાથેના સહકારભર્યા કામ છતાં તેમની સરદાર-નેહરૂ વચ્ચેના મતભેદોને લીધે, કરોડરજ્જુ વગરના કોંગ્રેસીઓએ સરદારને કચવાતા મને સ્વીકાર્યા છે અને તેમનો મહિમા કરવાનું બને ત્યાં સુધી ટાળ્યું છે. આ પરિસ્થિતિમાં ‘દુનિયાનું સૌથી ઉંચું પૂતળું’ મુખ્ય મંત્રી પોતાના લાભાર્થે તૈયાર કરાવી રહ્યા છે કે સરદારના લાભાર્થે, એવો સવાલ પૂતળાથી પોરસાઇ જનારા સૌએ શાંત ચિત્તે પોતાની જાતને પૂછવાનો છે.\nસરદારને બીજાથી જુદા કે બીજાથી ઉંચા દેખાવા માટે કદી બાહ્ય દેખાડા કે ઠઠારાની જરૂર પડી ન હતી. ફક્ત પોતાના કર્તૃત્વના જોરે તે પાંચ ફૂટ સાડાપાંચ ઈંચની પોતાની શારીરિક ઊંચાઇ કરતાં અનેક ગણા વધારે ઉંચા ઉઠી શક્યા હતા. સરદારની સાદગીની તુલના ડિઝાઇનર્સ કપડાં પહેરતા નેતાઓ સાથે ન કરીએ અને તેમને બદલાયેલા જમાનાનો (ગેર)લાભ આપીએ તો પણ, વહીવટી બાબતોમાં, રાષ્ટ્રની સેવામાં અને ન્યાયનું શાસન સ્થાપિત કરવામાં અત્યારનો એકેય નેતા સરદારની ટચલી આંગળીના નખની તોલે પણ આવે એમ નથી.\nભારતના ભાગલાના પગલે આખો દેશ કોમી હિંસાની હોળીમાં સળગતો હતો અને કાયદો-વ્યવસ્થા જાળવવાનું અશક્ય થઇ પડ્યું હતું, ત્યારે મતભેદો છતાં સરદાર અને નેહરૂએ રાજધર્મ જાળવીને શાસન ચલાવ્યું. ન્યૂટનનો ત્રીજો નિયમ ત્યારે પણ શોધાઇ ચૂક્યો હતો. છતાં સરદાર પટેલે ગુંડાઓના ધર્મને કે રાજકારણીઓની ગુંડાવૃત્તિને ઉત્તેજન આપ્યું નહીં. દેખાડાને બદલે દેશસેવા તેમની પ્રાથમિકતા હતી.\nસરદાર પટેલને યાદ કરવા, તેમને અંજલિ આપવા અને તેમના જીવનકાર્યને આમજનતા સુધી પહોંચાડવા માટે- ટૂંકમાં સરદારને અમર કરવા માટે વિશ્વનું સૌથી ઉંચું પૂતળું બનાવવાની જરૂર નથી. મુખ્ય મંત્રીને સૌથી ઉંચું પૂતળું બનાવ્યાનો જશ લેવો હોય તો લે, પણ એમાં સરદાર પટેલ જેવા સાદગીને વરેલા સમર્પીત દેશસેવક અને નિષ્પક્ષ-ન્યાયી વહીવટકર્તાને વચ્ચે લાવવાની- તેમનું નામ વટાવી ખાવાની જરૂર નથી.\nખરેખર તો ગાંધી-આંબેડકર-સરદાર-નેહરૂ કે તેમના પહેલાંની પેઢીના ટિળક-ગોખલે જેવા રાજનેતાઓ વિશે અથવા રાણા પ્રતાપ-શિવાજી જેવાં પાત્રો વિશે ‘પૂતળાં પ્રતિબંધક કાયદો’ ઘડવાનો સમય પાકી ગયો છે. આવો કાયદો આવશે તો ‘મોંઘાં રમકડાં’ પાછળ વેડફાતા પ્રજાના રૂપિયાની સાથોસાથ દિવંગત મહાનુભાવોની યાદગીરીની ગરીમા પણ બચી જશે.\nPosted by urvish kothari at 10:27 AM 12 comments\nLabels: Gandhi/ગાંધી, Gujarat/ગુજરાત, Narendra Modi/નરેન્દ્ર મોદી, politics, Sardar Patel/સરદાર પટેલ\nઉપરની બન્ને તસવીરો ટ્રેનમાં રોંગ સાઇડથી ચડી જવા માટે તત્પર સંખ્યાબંધ લોકોની છે. તેમાં સ્ત્રી-પુરૂષના ઝાઝા ભેદભાવ નથી. ટ્રેન જે પ્લેટફોર્મ પર આવતી હોય ત્યાં પુષ્કળ ગીરદી હોય, એટલે જગ્યા મળવાની અને ધક્કામુક્કીથી બચવાની લાલચે ઘણા લોકો રોંગ સાઇડ પર, પ્લેટફોર્મ વિના ઉભા રહીને ત્યાંથી ટ્રેનમાં ચડવાનો જોખમી વિકલ્પ અપનાવે છે.\nઅમદાવાદ તરફના ટ્રેન વ્યવહારમાં, ટ્રેન ઉભી હોય ત્યારે તેમાં રોંગસાઇડથી ચડવું ઇચ્છનીય નથી, તેમ બહુ જોખમી પણ નથી. પરંતુ ખરું જોખમ ત્યારે સર્જાય છે, જ્યારે બીજી તરફથી પણ ટ્રેન આવતી હોય. કેટલીક વાર તો એવું બને કે બીજી તરફથી આવતી ટ્રેન ઉભી રહેવાને બદલે સડસડાટ પસાર થઇ જવાની હોય અથવા તે ખુલ્લાં બારણાં ધરાવતી ગુડ્સ ટ્રેન હોય. એ સંજોગોમાં રોંગ સાઇડથી ચડવા નીચે ઉતરી પડેલા લોકોને બન્ને તરફથી ટ્રેનના સુસવાટાનો સામનો કરવો પડે છે. બન્ને ટ્રેક વચ્ચેની જગ્યા કેટલી ઓછી હોય છે તે ઉપરની તસવીરોમાં જોઇ શકાય છે. છતાં, પ્લેટફોર્મ પર ચડવાનો વિકલ્પ જતો કરીને ફક્ત સુવિધા ખાતર (એક વાર થોડી તકલીફ વેઠી લઇને!) અંદર જગ્યા મળે એ માટે લોકો આવું જોખમ લે છે.\nરોડ આ તસવીરમાં દેખાય છે એટલો પણ ખાલી નથી. કેમ કે તે મણીનગર બીઆરટીએસનો મુખ્ય રસ્તો છે. છતાં બંધ બાઇકવાળા મિત્ર નિરાંતે રિક્ષાના સહારે 'ગંતવ્ય સ્થાન' ભણી જઇ રહ્યા છે. ક્યાં જવું છે એની તમેને ખબર હશે, પણ તે ક્યાં પહોંચી શકે તેમ છે તેનો બાઇકબહાદુરને જરાય વિચાર આવતો હશે?\nઆ જરા 'લો કી' પ્રકારનું સાહસ છ. તેમાં મરી ન જવાય, પણ મચકોડ આવી શકે- હાડકાં પણ ભાંગી શકે. છતાં, મણિનગર સ્ટેશન સામે બીઆરટીએસના બસ સ્ટેન્ડ માટે જગ્યા કરવા એએમટીએસનું પદ્ધતિસરનું બસસ્ટેન્ડ કાઢી નાખ્યું ત્યારથી બસમાં ચડવા માટે આવી જ સ્થિત હોય છે. ડરે તે મરે તો નહીં, પણ રહી જાય ખરું.\nસૌથી નિર્દોષ પ્રકાર. લાંબા અરસા સુધી મણિનગર સ્ટેશનની બરાબર બહાર નીકળવા માટે આવી 'વૈતરણી' પાર કરવી ફરજિયાત હતી. બે-ત્રણ ચોમાસાંથી આવી સ્થિતિ હતી. આખા મણિનગર સ્ટેશનનું રીનોવેશન થઇ ગયું ને ઝગમગાટ કરતી લાઇટો મુકાઇ ગઇ, ત્યાર પછી પણ આ પાણીનું કંઇ થતું ન હતું. ટ્રેન આવી હોય, અસંખ્ય મુસાફરો બહાર જવા માટે ઉતાવળા હોય ત્યારે રામનામ વિના તરતા હોય એવા જણાતા આ પથ્થર પુલની ગરજ સારતા હતા. આખરે કોઇને બત્ત્તી થઇ શે એટલે પાણી ભરાતું હતું એ ભાગમાં આરસીસીનું લેયર કરી નાખ્યું. ત્યાર પછી પાણી ભરાતું અટક્યું.\nPosted by urvish kothari at 6:45 PM5comments\nLabels: Ahmedabad/અમદાવાદ, photo, railway, traffic (non)sense\nFive Decades – The National Academy of Letters, India (A short history of Sahitya Akademi)\nકિંમતઃ રૂ.1,100 પાનાં (મોટા કદનાં) 346\nસાહિત્ય અકાદમીના દસ્તાવેજી ઇતિહાસ જેવા આ પુસ્તકમાં કેટલીક યાદગાર તસવીરો અને પુસ્તકના અંતે કેટલાક પત્રો યથાતથ મૂકવામાં આવ્યા છે, જે પુસ્તકનું મૂલ્ય વાજબી ઠરાવે એવા છે. જેમ કે, વડાપ્રધાન તરીકે નેહરુએ આશ્ચર્યજનક લાગે એટલી નિસબત અને વ્યક્તિગત કાળજીથી લખેલા પત્રો,સત્યજીત રેનો પત્ર, વિષ્ણુપ્રસાદ ત્રિવેદીના પુસ્તકને ઇનામ માટે સૂચવતી વખતે ઉમાશંકર જોશીએ છાપેલા ફોર્મમાં સ્વહસ્તાક્ષરમાં કરાવેલું પુસ્તકનું મહત્તાદર્શન, જયંત કોઠારીએ ‘હરીફાઇ હોય એવું કોઇ સન્માન ન સ્વીકારવાના સંકલ્પ’ ને કારણે અકાદમીના ઇનામનો પણ અસ્વીકાર કર્યો, તેની જાણ કરતો પત્ર....\nClose Up - Memoirs ofalife on stage & screen\nZohra Segal (Women Unlimited)\nકિંમતઃ રૂ.375, પાનાં 182\nનોંધઃ પૃથ્વી થિયેટર્સની બે અભિનેત્રી-બહેનો ઝોહરા અને ઉઝરા બટ્ટમાંથી ઝોહરા નેવુ વટાવ્યા પછી પણ તેમના વિલક્ષણ ચહેરા અને અભિનયક્ષમતા માટે ચર્ચામાં રહ્યાં છે. દોઢેક દાયકા પહેલાં તેમની એક આત્મકથા ‘કાલી ફોર વીમેન’ તરફથી પ્રકાશિત થઇ હતી. આ નવી આત્મકથામાં પૃથ્વીરાજ કપૂરના કેટલાક અગાઉ પ્રસિદ્ધ ન થયા હોય એવા પત્રો સમાવવામાં આવ્યા છે. તસવીરો પણ છે જ.\nPosted by urvish kothari at 9:39 PM2comments\nહોલિવુડની હિટ ફિલ્મ ‘ગાંધી’ના ભૂલાયેલા ગુજરાતી પ્રેરક મોતીલાલ કોઠારી\n(ડાબેથી) વડાપ્રધાન ઈંદીરા ગાંધી, મોતીલાલ કોઠારી અને રિચાર્ડ એટેનબરો\n(L to R: Mrs. Gandhi, Motilal Kothari, Richard Attenborough)\nવર્ષ ૧૯૮૨. જેની આતુરતાથી રાહ જોવાતી હતી, એવી રિચાર્ડ એટેનબરોની ફિલ્મ ‘ગાંધી’ આખરે થિયેટરમાં રજૂ થઇ. થિયેટરના કૃત્રિમ અને ઉત્તેજનાપ્રેરક અંધારામાં નદીનું પહેલું દૃશ્ય ઉઘડ્યું, ટાઇટલ શરૂ થયા...‘રિચાર્ડ એટેનબરોઝ ગાંધી’ એ શબ્દો પડદા પર છવાયા. ત્યાર પછી બીજા કોઇનું પણ નામ આવે તે પહેલાં મોટા પડદા પર ત્રણ નામ આવ્યાં અને બરાબર બાર સેકંડ સુધી, સૌ કોઇ વાંચી શકે એ રીતે, પડદા પર રહ્યાં અર્લ માઉન્ટબેટન ઓફ બર્મા, કે.જી., પંડિત જવાહરલાલ નેહરૂ... અને આ બન્ને નામોની ઉપર, સૌથી પહેલું નામ હતું: મોતીલાલ કોઠારી.\nપડદા પરનું આખું લખાણ આ પ્રમાણે હતુંઃ ધીઝ ફિલ્મ ઇઝ ડેડિકેટેડ ટુ મોતીલાલ કોઠારી, અર્લ માઉન્ટબેટન ઓફ બર્મા, કે.જી. એન્ડ પંડિત જવાહરલાલ નેહરૂ- વિધાઉટ હુઝ ઇન્સ્પીરેશન, અનફેઇલિંગ એડવોકસી એન્ડ ફેઇથ, ઇટ વુડ નોટ હેવ બીન મેડ.\nફિલ્મની હિંદી આવૃત્તિમાં શબ્દો હતાઃ યે ચિત્ર મોતીલાલ કોઠારી, અર્લ માઉન્ટબેટન ઓફ બર્મા, કે.જી. ઔર પંડિત જવાહરલાલ નેહરૂકો સમર્પીત હૈ, જીનકી પ્રેરણા, સમર્થન ઔર સહયોગકે બિના ઇસકા નિર્માણ સંભવ નહીં થા. (આ શબ્દો પાછળ બોલાતા પણ હતા)\nફિલ્મને મળેલા ૮ ઓસ્કારમાંથી શ્રેષ્ઠ અભિનયનો ઓસ્કાર એવોર્ડ બેન કિંગ્સ્લીને જાહેર થયો. બિનનિવાસી ગુજરાતી પિતાના પુત્ર બેન કિંગસ્લી (મૂળ નામઃ કૃષ્ણ ભાણજી) સ્ટેજ પર ગયા અને એવોર્ડ સ્વીકાર્યા પછીની માંડ આઠ-દસના ટૂંકા પ્રતિભાવમાં તેમણે કહ્યું,‘આઇ એમ કસ્ટોડિયન ઓફ ધીસ એવોર્ડ ફોર લોટ ઓફ પીપલ...ધીઝ ફિલ્મ વોઝ ડેડિટેકેટ ટુ પંડિત નેહરૂ, અર્લ માઉન્ટબેટન ઓફ બર્મા એન્ડ મોતીલાલ કોઠારી- ઓલ મેન ઓફ ગ્રેટ વિઝન એન્ડ કરેજ...’\n‘ગાંધી’ જેવા મોટા પ્રોજેક્ટમાં અને તેની સફળતાની ઉજવણીની ક્ષણોમાં યાદ કરાતાં નામોમાંથી માઉન્ટબેટન અને નેહરૂને તો જાણે ઓળખ્યા, પણ તેમની હારોહાર બલ્કે ટાઇટલમાં તેમની પણ ઉપર જેમનું નામ મૂકાયું, એ મોતીલાલ કોઠારી કોણ હતા? અને એમનું નામ બધાથી પહેલું કેમ?\nતેનો આછોપાતળો જવાબ ઇન્ટરનેટ પર ખાંખાખોળાં કરવાથી મળે છે: મોતીલાલ કોઠારી બ્રિટનમાં રહેતા ગુજરાતી હતા અને ભારતીય હાઇકમિશનમાં કામ કરતા હતા. નાના પાયે તે ફિલ્મનિર્માતા પણ હતા. તેમણે છેક ૧૯૬૦ના દાયકામાં ‘ધ બ્રિજ ઓન ધ રીવર ક્વાઇ’ જેવી અનેક ફિલ્મોથી જાણીતા ડાયરેક્ટર ડેવિડ લીનનો સંપર્ક કર્યો અને ગાંધીજી વિશે ફિલ્મ બનાવવા સૂચવ્યું. એ પ્રયાસ સફળ ન થતાં, કોઠારી તે સમયના વિખ્યાત અભિનેતા રિચાર્ડ એટેનબરોને મળ્યા.\nએટેનબરોએ આત્મકથામાં લખ્યું છે,‘હું કોઠારીને બિલકુલ ઓળખતો ન હતો. કોઇ પાસેથી નંબર મેળવીને એમણે મને ફોન કર્યો હતો અને એ મને મળવાનો બહુ આગ્રહ કરી રહ્યા હતા. એટલે થોડા ખચકાટ સાથે હું તેમને મળ્યો.’ એટેનબરોના પિતા ગાંધીજીથી પ્રભાવિત હતા. તેની ઝાંખી છાપ એટેનબરો પર હતી. પણ ગાંધી વિશે ફિલ્મ બનાવવાનું તેમણે કદી કલ્પ્યું ન હતું.\nમઘ્યમ વયના મોતીલાલ કોઠારી એટેનબરોના નોંઘ્યા પ્રમાણે ગાંધીજીના અનુયાયી હતા અને તેમની હત્યા પછી દેશ છોડીને બ્રિટનમાં વસ્યા હતા, પણ ગાંધીજીના જીવનકાર્યની કથા કહેવાવી જોઇએ, એવું તેમને તીવ્રપણે લાગતું હતું. એ તેમના જીવનનું ઘ્યેય બની ગયું હતું.\n‘મારે જ ફિલ્મ ડાયરેક્ટ કરવી જોઇએ એવા મોતીલાલના આગ્રહથી મને નવાઇ લાગી.’ એવું જણાવતાં એટેનબરોએ લખ્યું છે કે ‘અમે મળ્યા ત્યારે હું સ્ટાર એક્ટર હતો ને સાવ નાના પાયે સ્વતંત્ર નિર્માતા તરીકે કામ શરૂ કર્યું હતું.’\nએક વેબસાઇટ પર ફિલ્મ વિશેની વાત કરતાં એટેનબરોએ લખ્યું છે,‘૧૯૬૧ની આસપાસ ઇન્ડિયન સિવિલ સર્વન્ટ મોતીલાલ કોઠારીએ મને મહાત્મા ગાંધીનું (લુઇ ફિશરે લખેલું) જીવનચરિત્ર આપ્યું અને તેની પરથી ફિલ્મ બનાવવાની દૃષ્ટિએ પુસ્તક વાંચવા મને કહ્યું. મેં મોતીલાલને જણાવ્યું કે અગાઉ કદી મેં ફિલ્મનું ડાયરેક્શન કર્યું નથી. પરંતુ રંગભેદ વિશેના મારા વિચારોનો હવાલો આપીને મોતીલાલે આગ્રહ રાખ્યો કે મારે ગાંધી વિશેની ફિલ્મ ડાયરેક્ટ કરવાનું વિચારી જોવું.’\n‘મેં પુસ્તક વાંચવાનું શરૂ કર્યું. ૨૩મા પાને દક્ષિણ આફ્રિકામાં ગાંધીજીનો એક પ્રસંગ આવ્યો. તેમાં ગાંધી પોતાના મિત્રને કહે છે,‘પોતાના જેવા બીજા માણસનું અપમાન કરવાથી પોતાનું માન વધશે એવું લોકોને કેવી રીતે લાગતું હશે? મને હંમેશાં એ વિચારીને નવાઇ લાગે છે.’\nસાવ જુવાનિયા છોકરા (ગાંધી)ના મોઢેથી આ વાત સાંભળીને એટેનબરો સ્તબ્ધ થઇ ગયા. ‘મારે મિસ્ટર કોઠારીને કહેવું હતું કે મેં તમારું ચોપડું હજુ પૂરૂં કર્યું નથી (આઇ હેવન્ટ ફિનિશ્ડ રીડિંગ યોર ડેમ બુક), પણ આ ફિલ્મ ડાયરેક્ટ કરવા માટે હું કંઇ પણ કરીશ.’ એટેનબરોએ રાત જાગીને મોતીલાલ કોઠારીએ આપેલું ગાંધીનું ચરિત્ર પૂરૂં કર્યું અને અગાઉ ડાયરેક્શનનો અનુભવ ન હોવા છતાં, ગાંધી વિશેની ફિલ્મ ડાયરેક્ટ કરવાની ગાંઠ વાળી. આત્મકથામાં એટેનબરો લખે છે,‘મેં મોતીલાલને પૂછ્યું કે તમારા પ્રોજેક્ટને ટેકો કરનાર કોઇ છે? નાણાં...નાણાંની વાત છે...તમારી પાસે ફિલમ બનાવવાનાં ફદિયાં છે?’\nમોતીલાલ કોઠારીએ મુંઝવણભર્યા સ્વરે કહી દીઘું, ‘ના મિસ્ટર એટેનબરો, મારી પાસે કાવડિયું પણ નથી.\nએટેનબરોને માઉન્ટબેટન સાથે પરિચય હતો. તેમની ભલામણથી વડાપ્રધાન નેહરૂને મળવાનું થયું. નેહરૂએ પ્રોજેક્ટમાં ઘણો રસ લીધો, ‘બાપુ’ની ભૂમિકા માટે અલેક ગિનેસનું નામ પણ સૂચવ્યું અને કહ્યું કે ‘જોજો, એમને\nસાવ ભગવાન બનાવી ન દેતા. એ બહુ મહાન માણસ હતા.’\nત્યાર પછીના છૂટાછવાયા અંકોડા ૧૯૬૫ના એક અંગ્રેજી સામયિક પિક્ચરપોસ્ટ’માંથી મળે છે, જેના તસવીર વિભાગમાં બીજી અનેક તસવીરો વચ્ચે એક ‘સરકારી’ ફોટો છે. તેમાં વડાપ્રધાન ઇન્દિરા ગાંધી સાથે મોતીલાલ કોઠારી અને રિચાર્ડ એટેનબરો ઉભેલા દેખાય છે. નીચે ફક્ત એટલું જ લખ્યું છે કે ‘ધ લાઇફ ઓફ મહાત્મા ગાંધી’ એ ફિલ્મપ્રોજેક્ટ માટે આ બન્ને જણ શ્રીમતી ગાંધીને મળ્યા હતા.\nબે વર્ષ પછી, , ૧૯૬૭નાં અખબારમાં, તાજમહાલ હોટેલમાં યોજાયેલી એક પત્રકારપરિષદનો અહેવાલ મળે છે. ‘એક અપૂર્વ સાહસ. ગાંધીજીના જીવન પરથી તૈયાર થનારૂં ચિત્રપટ’ એવા મથાળા હેઠળ ‘ગુજરાત સમાચાર’માં રજૂ થયેલા અહેવાલમાં જણાવાયું છે કે ‘આંતરાષ્ટ્રીય ક્ષેત્રે જેનું બહુ મુલ્ય ગણાય એવું મહાત્મા ગાંધીજીના જીવન પરથી ચિત્ર બનાવવાનું ભવ્ય સાહસ ગાંધીજીના શિષ્ય શ્રી મોતીલાલ કોઠારી કરી રહ્યા છે.’\nએ વખતે ફિલ્મ પાછળ ૯-૧૦ લાખ પાઉન્ડનો ખર્ચ થવાની ધારણા હતી. ફિલ્મના સિલસિલામાં એ લોકો વડાપ્રધાન શ્રીમતિ ઇન્દીરા ગાંધી, કાકા કાલેલકર, જયપ્રકાશ નારાયણ, પ્યારેલાલ, ગુરૂદયાળ મલીક, મામા ફડકે, રાજમોહન ગાંધી, છગનલાલ ગાંધી જેવા લોકોને મળ્યા હતા. પત્રકાર પરિષદમાં એમ પણ જણાવાયું હતું કે ‘દક્ષિણ આફ્રિકાના સત્યાગ્રહથી ગાંધીજીની ફિલ્મની શરૂઆત થશે.’\nઅહેવાલમાં જણાવાયા પ્રમાણે ‘ઇન્ડે ફિલ્મ્સવાળા શ્રી મોતીલાલ કોઠારીએ જણાવ્યું હતું કે કેટલાક અનિવાર્ય સંજોગોને લીધે આ મહાન ચિત્ર તૈયાર કરવાનું કામ અમુક સમય સુધી ઢીલમાં મુકાઇ ગયું હતું. પરંતુ હવે ભારત સરકારની પરવાનગી મળી ગઇ છે. કલાકારો, દિગ્દર્શક વગેરે માટે હજી અમે વિચારણા કરી રહ્યાં છીએ.’\n૧૯૬૭ પછી વઘુ ૧૫ વર્ષ વીતી ગયાં. ફિલ્મ માટે કોઇ મોટા સ્ટુડિયોનો ટેકો ન મળતાં ઠેકઠેકાણેથી નાણાં ઉઘરાવીને, આર્થિક મદદના સાટામાં ડાયરેક્શનના કરારો કરીને અને ‘માઉસટ્રેપ’ જેવા સુપરહિટ નાટકમાં પોતાના હિસ્સાના હક વેચીને અને અંગત સંગ્રહનાં કેટલાંક ચિત્રો વેચીને રિચાર્ડ એટેનબરોએ ફિલ્મ બનાવી. મોડે મોડેથી ઇન્દિરા ગાંધીની આગેવાની હેઠળ ભારત સરકારે ત્રીજા ભાગનું રોકાણ કર્યું અને સરકારી રાહે શક્ય એટલી સુવિધાઓ કરી આપી. અગાઉની ભારતીય બાબુશાહીના અનેક માઠા અનુભવો પછી આખરે એટેનબરોનું ગાડું પાટે ચડ્યું, પરંતુ ૧૯૮૦માં ફિલ્મનું શૂટિંગ શરૂ થયું, ત્યારે મોતીલાલ કોઠારી પોતાનું સ્વપ્ન સાકાર થતું જોવા મોજૂદ ન હતા. એટેનબરોએ આત્મકથામાં નોંઘ્યા પ્રમાણે, ‘મોતીલાલ હયાત ન હતા, પણ તેમને અંજલિ તરીકે અમે એક હિંદુ પુરોહિતને બોલાવ્યા અને તેમણે કેમેરાને આશીર્વાદ આપ્યા.’\nફિલ્મ બે વર્ષમાં બની, પ્રદર્શીત થઇ અને છવાઇ ગઇ. છતાં, રિચાર્ડ એટેનબરોની -અને બેન કિંગ્સ્લીની- એટલી ગુણગ્રાહિતા કે તેમણે મોતીલાલ કોઠારીનું નામ ફિલ્મના ટાઇટલથી ઓસ્કાર સમારંભના સ્ટેજ સુધી આગળ ને આગળ રાખ્યું અને જશની ચોરી માટે કુખ્યાત ફિલ્મઉદ્યોગમાં જુદો દાખલો બેસાડ્યો.\nPosted by urvish kothari at 1:09 PM 10 comments\nLabels: attenborough, film/ફિલ્મ, Gandhi/ગાંધી, Nehru


સુરેન્દ્રનગરની ઠગ ટોળકીએ સસ્તા સોનાની લાલચે અનેકને છેતર્યાની આશંકા - Sanj Samachar\nસુરેન્દ્રનગરની ઠગ ટોળકીએ સસ્તા સોનાની લાલચે અનેકને છેતર્યાની આશંકા\n11 July 2019 04:00 PM\nસસ્તામાં સોનુ મેળવવાની અને કાળુ નાણી ધોળ કરવાની લાલચમાં આવી અનેક શખ્સો છેતરાયા હોવાની શંકા : આરોપીઓના કોલ ડીટેઇલના આધારે તપાસનો ધમધમાટ શરૂ કરતી પોલીસ : જિલ્લા પોલીસ વડા ખુદ કરી રહ્યા છે મોનીટરીંગ\nસુરેન્દ્રનગરમાં સસ્તા સોનાની લોભામણી લાલચમાં અનેક ફસાયા છે. કાળુનાણુ ધોળુ કરવાની લાલચામાં અનેકને ફસાવનારા આરોપીના કોલ ડીટેલના આધારે તપાસનો ધમધમાટ પોલીસે શરૂ કર્યો છે.\nસુરેન્દ્રનગરના જોરાવરનગર રતનપર વિસ્તારના પોલીસ મથકની હદમાં જ જયારે પ0 ટકાના ભાવથી સોનુ વેચવા ઠેક ઉતરપ્રદેશથી સુરેન્દ્રનગરમાં આવી અનેકને આવી લોભ લાલચમાં ફસાવવા માટઠેના કારસ્તાન જયારે પર્દાાશ થયો છે ત્યારે સુરેન્દ્રનગર જિલ્લા પોલીસ વડા પણ ખુદ ચોંકી ઉઠયા છે. ત્યારે સુરેન્દ્રનગરમાં આવી આ લોભામણી લાલચમાં ખાનગીરાહે અનેક ફસાયા હોવાની શહેરમાં ભારે ચર્ચા ચાલી રહી છે.\nઆ ઘટનામાં અનેક લોકો ભોગ બન્યા હોવાનો ખુદ પોલીસ વડાએ પણ શંકા વ્યકત કરી અને હાલ આ ઘટનામાં ભોગ બનનારા લોકોને સામે આવવા માટે અને ડર ભય રાખ્યા વગર જ ફરિયાદ કરવા માટે અનુરોધ કરાવવામાં આવ્યો છે.\nસુરેન્દ્રનગરમાં સસ્તુ સોનુ આપવાની લાલચ આપી અને રાતોરાત કરોડપતિ બની ગયેલા રતનપરની ટોળકી સામે છેલ્લા બે દિવસમાં માત્ર બે જ ફરિયાદ થઇ છે. સુરેન્દ્રનગર જિલ્લાના પોલીસ વડા દ્વારા ત્રણ ટીમો અલગ અલગ બનાવવામાં આવેલ છે. અને આવી આ ઠગ ટોળકી અને તેના એજન્ટો જે તે ગામમાં હોય ત્યાં ઝડપી પાડવા માટેના આદેશો જારી કરવામાં આવ્યા છે.\nસુરેન્દ્રનગરના રતનપર વિસ્તારમાં ઠગ ટોળકીએ ઉતર પ્રદેશ અને ખંભાતમાંના વેપારીને 50 ટકાના ભાવથી સોનાના બિસ્કીટ આપવાની લાલચ આપી અને ઠગાઇ કરવામાં આવેલ હોવાની ફરિયાદ જોરાવરનગર પોલીસ મથકમાં નોંધાઇ છે.\nસોશ્યલ મીડિયા અને ફેસબુકનો આ ઠગ ટોળકીએ છુટથી ભય વગર ઉપયોગ કરવામાં આવ્યો હોવાનું પોલીસ દ્વારા જણાવવામાં આવ્યું છે. ફેસબુક અને સોશ્યલ મીડિયામાં પ0 ટકાના ભાવે સોનુ સસ્તા ભાવમાં વેચવાની લોભામણીજાહેરાતથી અનેક મોટા ગજાના લોકો પણ ભોગ બન્યા હોવાની હાલ શંકા વ્યકત કરવામાં આવેલ છે.\nગામે ગામ ઠગ ટોળકીના સભ્યો કાર્યરત હોવાની સેવાતી શંકા\nટોળકી અને તેનુ નેટવર્ક ઉચુ હોવાની આશંકા વચ્ચે હાલ ટોળકી ભૂગર્ભમાં ઉતરી ગઇ હોવાની શંકા સેવાઇ રહી છે. સુરેન્દ્રનગરના રતનપર ખાતે સસ્તુ સોનુ વેચવાના કારસ્તાનનો પર્દાફાશ થયો છે. ઠગ ટોળકીનું નેટવર્ક અને તેની ટીમો સૌરાષ્ટ્ર-દક્ષિણ ગુજરાત અને કચ્છમાં સહિતની ટીમો દ્વારા લોકોને સસ્તા ભાવના સોનાથી છેતરવા માટેની હાલ દરેક ગામોમાં ટોળકીઓ હોવાનું હાલ અનુમાન થઇ રહ્યું છે. આ ષડયંત્ર બહમર આવતા આવી સક્રિય થયેલ ટોળકી અને તેના વહીવટ કરતાઓ ભૂગર્ભમાં ઉતરી ગયા હોવાની આશંકા વ્યકત થઇ રહી છે. રતનપરના જોરાવરનગર પોલીસ મથકમાં ફરિયાદમાં ભરૂચના વેપારી પોલીસને જણાવ્યું હતું કે રતનપરના અબ્બાસ માણેક પોતાના ઘરે બોલાવી અને સોનાના બિસ્કીટ ભરેલી 200 પેટી બતાવી અને ભોગ બનાવ્યો હોવાનું જણાવવામાં આવતા ઉચુ નેટવર્ક હોવાનું બહાર આવે તેમ પોલીસને હાલમાં લાગી રહ્યું છે.\nઠગ ટોળકીનું નેટવર્ક કેટલા ગામમાં ફેલાયુ તેની તપાસ\nસુરેન્દ્રનગરમાંથી જ તપાસની શરૂઆત\nઆ ટોળકી કયાં કયા ગામોમાં લોકોને છેતરવાનું કામ કર્યુ જેની તપાસનો ધમધમાટ સુરેન્દ્રનગરમાંથી શરૂ થયો છે. સુરેન્દ્રનગર શહેરના રતનપર જોરાવરનગર વિસ્તારમાંથી ઉતર પ્રદેશ ખંભાત સહિતના ગામોમાં સંપર્કમાં આવી અને લાલચ લોભમાં સસ્તા ભાવથી સોનુ વેચવા પધરાવવા માટેના કારસ્તાન પર્દાફાશ જયારે થયો છે.\nઆ ઠગ ટોળકી કયાં કયા ગામોમાં કોને કોને ભોગ બનાવ્યા છે અને એની તપાસ માટે સુરેન્દ્રનગર જિલ્લા પોલીસ વડા દ્વારા ત્રણ ટીમો પણ બનાવવામાં રાખેલ છે અને આ ટોળકીની તપાસનો જયારે ધમધમાટ શરૂ થયો છે. ત્યારે સુરેન્દ્રનગર જિલ્લામાંથી તપાસનો દૌર શરૂ થયો છે. સુરેન્દ્રનગર જિલ્લાના પોલીસ અધિક્ષક દ્વારા છેલ્લા ત્રણ માસ દરમિયાન કોની કોની સાથે વાતચીત કરી જેની તપાસ માટે આરોપીના કોલ ડીટેઇલ કઢાવવામાં આવ્યા છે. ત્યારે ઠગ ટોળકી દ્વારા રાજકોટ જસદણ-બોટાદ અને કચ્છથી લઇને બનાસકાંઠા અને બાદમાં સુરેન્દ્રનગરમાં પણ પગ પેસારો કર્યો છે અને પર્દાફાશ પણ થયો છે.


Thousand of tapsvi parna | હજારોની ઉપસ્થિતિમાં તપસ્વીઓના પારણા - Divya Bhaskar\nThousand Of Tapsvi Parna\nહજારોની ઉપસ્થિતિમાં તપસ્વીઓના પારણા\nવર્ષીતપના મહા તપોયજ્ઞ અંતર્ગત સોમવારે નવસારીની હસ્તીનાપુર નગરીમાં જ્યારે ૨૨૦ જેટલા તપસ્વીઓએ પારણા કર્યા ત્યારે ૧૦ હજારથી વધુ જૈનો હાજર રહ્યા હતા.\nવર્ષીતપના મહાયજ્ઞનો પારણોત્સવનો કાર્યક્રમ નવસારીમાં છેલ્લા કેટલાક દિવસથી ચાલી રહ્યો હતો. ૮મી મેથી શરૂ થયેલા પારણોત્સવ ૧૩મીના રોજ પૂર્ણ થયો હતો. રવિવારે તપસ્વીઓની શોભાયાત્રા નીકળ્યા બાદ સોમવારે પારણોત્સવના અંતિમ દિને તપસ્વીઓએ પારણા કર્યા હતા.\nલગભગ ૪૦૦ દિવસ ૨૨૦ જેટલા તપસ્વીઓએ સોમવારે નવસારીના દુધિયા તળાવ વિસ્તારમાં આવેલી સંસ્કારભારતી હાઈસ્કૂલમાં નિર્માણ કરાયેલ હસ્તીનાપુર નગરીમાં પારણા કર્યા હતા. તમામ તપસ્વીઓએ ઈક્ષુરસ (શેરડીનો રસ)થી પારણા કર્યા હતા. આ સમયે ૧૦ હજારથી વધુ જૈનો હાજર રહ્યા હતા. તપસ્વીઓના પારણાના કાર્યક્રમની સાથે બપોરે સંઘ સ્વામી વાત્સલ્યના કાર્યક્રમને પણ હજારો લોકોએ ભાગ લીધો હતો.\nવર્ષીતપના મહા તપયજ્ઞના પારણોત્સવના આજના અંતિમ દિવસે મોટીસંખ્યામાં જૈનો ઉમટી પડતા દુધિયાતળાવ માર્ગ સવારે છલકાઈ ગયો હતો. આ માર્ગની બંને બાજુ તથા વિજલપોર માર્ગ ઉપર પણ બંને બાજુએ વાહનો પાર્ક કરવા પડયા હતા. સમગ્ર પારણોત્સવ ખુબ સુંદર રીતે પાર પડયો હતો. શનિવારે રાત્રે હસ્તીનાપુર નગરીમાં મુંબઈના જાણીતા સંગીતજ્ઞ અશોક ગોમાવતનો ભક્તિ સંગીતનો કાર્યક્રમ પણ યોજાઈ ગયો હતો. જેનો મોટીસંખ્યામાં જૈનોએ ભાગ લીધો હતો.


Gujarat cold winter decrease temperature for three days after rainfall – News18 Gujarati\nHome » photogallery » madhya-gujarat » AHMEDABAD GUJARAT COLD WINTER DECREASE TEMPERATURE FOR THREE DAYS AFTER RAINFALL KP\nગુજરાતીઓ થઇ જાવ તૈયાર : માવઠા બાદ હવે ત્રણ દિવસ કડકડતી ઠંડીની આગાહી\nઆ દરમિયાન કેટલાક વિસ્તારોમાં પારો 8 ડિગ્રીથી નીચે જવાની સંભાવના પણ દર્શાવવામાં આવી છે.\n| December 14, 2020, 07:12 IST\nગુજરાતમાં (Gujarat) માવઠા (rainfall in winter) બાદ હવે હવામાન સામાન્ય થઇ રહ્યું છે. ત્યારે હવે રાજ્યમાં ઠંડીમા (Winter) વધારો થશે. હવામાન વિભાગની આગાહી પ્રમાણે, વેસ્ટર્ન ડિસ્ટબન્સની (western disturbance) અસર ઓછી થતા રાજ્યમાં આગામી ત્રણ દિવસ ઠંડી (cold) વધવાની શક્યતા છે. આ દરમિયાન કેટલાક વિસ્તારોમાં પારો 8 ડિગ્રીથી નીચે જવાની સંભાવના પણ દર્શાવવામાં આવી છે. રવિવારે નલિયામાં 10 ડિગ્રી તાપમાન નોંધાતા રાજ્યનું સૌથી ઠંડુ શહેર બન્યું હતું. આ સાથે અમદાવાદમાં લધુત્તમ તાપમાન 17.2 ડિગ્રી નોંધાયુ હતું.\nઉત્તર ભારતના ત્રણ રાજ્યો લદ્દાખ, હિમાચલ પ્રદેશ અને ઉત્તરાખંડના ઉત્તરી વિસ્તારમાં આગામી 24 કલાકમાં હળવા વરસાદ અને ઉંચાઈવાળા વિસ્તારોમાં બરફવર્ષાનું (Snowfall) અનુમાન છે. મોસમ સાથે સંકળાયેલી જાણકારી આપનારી ખાનગી કંપની સ્કાઈમેટ પ્રમાણે મોસમી સિસ્ટમ લદ્દાખ ઉપર પહોચી ગયઈ છે પહાડો ઉપર મોસમ સાફ થવા લાગ્યું છે. ઉલ્લેખનીય છે કે, ઉત્તર ભારતમાં ઠંડી વધે છે ત્યારે એક સપ્તાહમાં તેની અસર ગુજરાતમાં થાય છે. આમ હવે ગુજરાતમાં પણ ઠંડી ચમકારો આવવાની શક્યતાઓ સેવાઈ રહી છે.\nરાજ્યમાં માવઠા બાદ હવે ઠંડી વધવાની શક્યતાઓ છે. હવામાન વિભાગ પ્રમાણે, રવિવાર રાતથી લધુત્તમ તાપમાન ઘટવાની શક્યતાઓ છે. વેસ્ટર્ન ડિસ્ટરબન્સ ગુજરાતથી આગળ વધતા રાજ્યમાં ઠંડીનું પ્રમાણ આગળ વધશે. હાડ થીજવતી ઠંડીનો લોકોએ સામનો કરવો પડશે. આગામી ત્રણ દિવસ કડકડતી ઠંડી પડવાની આગાહી છે.\n<br />નોંધીય છે કે, ગુજરાતમાં છેલ્લા ત્રણ દિવસથી વરસાદી માહોલ બાદ અનેક વિસ્તારોમાં ધુમ્મસ છવાયું હતું. વાતાવરણમાં આવેલા પરિવર્તનને કારણે વિઝિબિલિટી ડાઉન થતાં વાહનચાલકોને મુશ્કેલી પડી હતી. અચાનક વાતાવરણના પલટાથી બેવડી ઋતુનો અનુભવ થયો હતો. અમદાવાદ, રાજકોટ, વડોદરા, સુરત સહિત રાજ્યના વિવિધ શહેરના લઘુતમ તાપમાન ગગડતા લોકોએ ગુલાબી ઠંડીનો અનુભવ કર્યો હતો.